Ўзбекистон яна хавотирларга сабаб бўлмоқда\nОдам савдоси қурбонлари нафақат мамлакат ташқарисида, балки Ўзбекистон ичкарисида ҳам кўп, дейилади ҳисоботда.\nАҚШ Давлат департаменти жаҳонда одам савдосига оид вазият тўғрисида 2010 йил учун ҳисобот эълон қилди.\nЎзбекистон бу ҳисоботда минимум тамойилларга тўла амал қилмайдиган ва одам савдоси даражаси юқори қолётган давлатлар тоифасига киритилган.\n184 мамлакатдаги вазиятга баҳо берилган ҳужжатда давлатлар Одам савдоси қурбонларини ҳимоя қилиш актига (ОСҚҲА) амал қилишига қараб, тўрт тоифага бўлинган. Булар: 1-тоифа бу актга тўла амал қилувчи давлатлар; 2-тоифа ҳужжатда белгиланган минимум тамойилларга тўла амал қилмайдиган, лекин бу борада жиддий қадамлар қўяётган давлатлар; 2-тоифа, лекин хавотир уйғотувчи давлатлар, яъни минимум тамойилларга тўла амал қилмайдиган ва одам савдоси даражаси юқори қолётган давлатлар; 3-тоифа минимум тамойилларга тўла амал қилмайдиган ва бу борада умуман ҳаракат қилмаётган давлатлар.\nҲисобот муаллифларига кўра, Ўзбекистон эркаклар, аёллар ва болалар мажбурий меҳнат қурбонлари бўлаётган ҳамда аёллар ва болалар фохишаликка сотиб юборилаётган мамлакатдир.\nТирикчилик илинжида муҳожиратга чиқиб кетаётган ўзбек эркаклари Қозоғистон ва Россияда қурилиш, пахта ва тамаки саноатларида меҳнат қилишга мажбурланмоқда.\nФохишаликка мажбурланаётган ўзбек аёллари ва болалари Бирлашган Араб Амирликлари, Ҳиндистон, Қозоғистон, Россия, Туркия, Тайланд, Исроил, Малайзия, Жанубий Корея, Япония, Хитой, Индонезияда кўп учрайди, бундан ташқари Ўзбекистоннинг ичида ҳам одам свдоси қурбонларига айланаётганлар кўп, дейилади ҳисоботда.\nМамлакат ичида мажбурий меҳнат ҳолатларини, айниқса, пахта йиғим-терим мавсумида кенг кузатиш мумкин. Кўплаб мактаб болалари, коллеж ўқувчилари ва катталар пахта теришга мажбурланади.\nЎзбекистон ҳукумати эса одам савдосини йўқ қилиш бўйича минимум тамойилларга тўла риоя қилмасдан келмоқда. Шунинг учун Ўзбекистон 2-тоифа, лекин хавотир уйғотувчи давлатлар қаторига қўйилди.\nЎзбекистон ҳукумати мажбурий меҳнат ҳолатларини йўқ қилиш учун жиддий қадамларни амалга ошириши лозим, масалан, болаларни пахта теришга мажбурлаётган расмийларни жавобгарликка тортиши лозим, дея тавсия берилади АҚШ давлат департаменти ҳисоботида.


Абу Ҳанифа (раҳматуллоҳи алайҳ) жавобини айтмаган масалалар — KUKALDOSH.UZ\nТадқиқотчилар ҳанафийлик мазҳабининг шўро-маслаҳат билан тузатилганлигини эътироф қиладилар.\nАбу Ҳанифа (раҳматуллоҳи алайҳ)нинг даврасида шогирдлар ҳар бир масалани ўйлаб муҳокама қилишар, сўнг уларни ёзиб қўйишар эди.У бир куни Абу Юсуфга бундай деган: “Эй, Ёқуб! Мендан эшитган ҳар бир нарсани ёзиб олаверма! Мен бугун бирор фикр билдирсам, эртага уни тарк қилишим мумкин”. Абу Ҳанифа ўзининг билими ўткирлиги, фиқҳдаги маҳорати билан бирга баъзи масалалар ечимини беришдан ўзини тийган. Бу унинг ниҳоятда тақводор эканлигини, фатво беришда ўта эҳтиёткорлигини билдиради. Масаларнинг жавоби эса кейинчалик унинг шогирдлари томонидан берилган ,албатта. Бундан ҳар бир фақиҳ фатво беришга журъат қилавермаслиги, берилган саволга асло таваккалига жавоб бериб бўлмаслги англашилади. Манбаларда Абу Ҳанифа жавоб бермаган масалаларни унинг “таваққуф қилган” масалалари сифатида зикр қилинган. Абу Ҳанифа жавобида таваққуф қилган масалаларнинг баъзиларини келтирамиз.\nХатна қилиш вақти. Боланинг тоқати етган пайт ёки ,беш ,ети,ўн ваўн икки ёшлари, деб белгиланган.\nФақат ахлат ва нажосат ейдиган, аммо гўшти ҳалол ҳайвоннинг ҳукми. ҳанафий мазҳаби бўйича бу масала ўша ҳайвонни уч (товуқ бўлса) етти (қўй қўчқор, эчки бўлса) ва ўн кун (мол ва туя бўлса) шу кунлар давомида боғлаб, ҳалол нарса билан боқиш кераклиги ва шу билан покиза, ҳалол бўлиши билан ҳал қилинган.\nМушрикларнинг гўдаклари вафот қилса, жаннатий ёки дўзахий бўлиш масаласи: Муҳаммад Шайбоний: “Аллоҳ бандани гуноҳсиз азобламайди”-деган.\nЖинни одамни ибодат қилиши лозим эмас. Агар ушу ҳолатида ибодат қилса, унга савоб ёзилмайди.\nЭшак ичган сувнинг поклиги ҳукми. У машкук, яъни шак-шубҳа қилинган сув, деб олинган, ундан бошқа сув бўлмаса, аввал таҳорат, кейин эса таяммум қилиниб, намоз ўқишга рухсат берилган.\nИт қандай вақтда овга ўргатилган ҳисобланиши ва унинг ови қачон ҳaлол бўлиши. Бу масала ит овлаган нарсасини кетма-кет уч карра ўзи емасдан эгасига олиб келиши билан белгиланиб, ҳал этилган.\nМасжид деворларига нақш солиш мумкинми? Бунга, “Агар бирор шахс ўз пулидан ишлатадиган бўлса ёки бузилган деворни ислоҳ қилиш учун бўлса, жоиз”,- деб жавоб берганлар.\nФаришталар билан пайғамбарлардан қай бири афзал? Кейинчалик Абу Ҳанифа (раҳматуллоҳи алайҳ)нинг калом илмига асосланган Мотуридия мутакаллимлари томонидан башариятнинг “хослари” фаришталардан афзал эканининг муқаррарлиги қайд этилган.\nМана кўриб ўтганимиздек юқоридаги масалаларни Абу Ҳанифа (раҳматуллоҳи алайҳ) ўз даврида илми, тафаккури ила оқилона жавоб берганлиги ҳаммамизга аёндир. Албатта, бундай уламоларнинг бизларга қолдирган манбаларини янада чуқурроқ ўрганиб ҳамда ўргатиб уни ҳаётга тадбиқ қилмоғимиз даркордир. Аллоҳ уларни ўз раҳматига олган бўлсин.\n1-курс талабаси Аҳмаджонов Муҳаммад Сиддиқ\n“Ҳанафий фиқҳи тарихи, манбалари ва истилоҳлари”\nкитоби асосида тайёрлади.\nФарзанд тарбияси учун зарур тавсиялар


Руслан Чагаев ўзининг навбатдаги рақиби Франческо Пианетада уни ютишга ҳеч қандай имконият йўқлигини айтди\n23:11 / 18.06.2015\nБокс бўйича ўта оғир вазн тоифасида WBA версияси бўйича жаҳон чемпиони, ўзбекистонлик 36 ёшли боксчи Руслан Чагаев Педро Диас билан машғулотлардан кейин яна ўзини ёш йигитлардек кучга тўлиб тошаётгандек ҳис қилмоқда. Майамида 8 ҳафталик тайёргарликдан кейин ғарбда “Оқ Тайсон” деб ном олган Чагаев ҳозирда Гамбургда машғулотларни давом эттирмоқда. Чагаев 11 июлда Германиянинг Магдебург шаҳрида италиялик Франческо Пианетага қарши ўтказадиган жангга ажойиб спорт формасида келаётгани айтди.\n“Мен ўзимнинг энг яхши формамга эришдим. Мен ўзимни 10 йилдан бери бундай яхши ҳис қилмагандим. Жангни сабрсизлик билан кутмоқдаман. Деярли бир йиллик танаффусдан кейин мен мухлисларга нимага қодирлигимни кўрсатишга ошиқяпман. Франческо Пианетага раҳмим келмоқда, чунки у фаолиятимдаги энг яхши даврда менга қарши рингга тушади. Унда мени ютишга ҳеч қандай имконият йўқ. У ҳаттоки зарба олганини ҳам тушунолмай қолади”, деб айтмоқда Руслан Чагаев.


«UZB», «ААА» каби сериали давлат автомобиль рақамлари очиқ савдода, бу рақамларни исталган фуқаро харид қилиши мумкин», — ЙҲХББ бошлиғи — Sof.uz\nЖАҲОН 244,382,283 221,393,136 4,963,061\n«UZB», «ААА» каби сериали давлат автомобиль рақамлари очиқ савдода, бу рақамларни исталган фуқаро харид қилиши мумкин», — ЙҲХББ бошлиғи\n10.08 16:57 518 Ўзбекистон\nУшбу саволга АОКАда ўтказилаётган матбуот анжуманида Ички ишлар вазирлиги Йўл ҳаракати хавфсизлиги бош бошқармаси бошлиғи Олимжон Саидов жавоб қайтарди.\n«Вазирлар Маҳкамасининг тегишли қарорига асосан, автомобиллар учун 327 жуфт давлат рақамлари белгилари олти тоифага ажратилиб, аукцион орқали сотиш йўлга қўйилди. Бу орқали давлат рақамлари билан боғлиқ коррупцион омилларга барҳам берилди.\n«UZB» ёки «ААА» каби сериали давлат автомобиль рақамлари бирор бир ташкилот ёки муайян шахсларга бириктирилмаган. Ушбу давлат рақамлари — очиқ савдода бўлган давлат рақам белгилари ҳисобланади. Масалан, «ААА» серияли давлат рақамлари 2017 йилдан буён 36 миллион сўмга сотиляпти, ҳозирда 50 дона рақам қолган, бемалол мурожаат қилишингиз мумкин.\n«UZB» сериали рақамларни ҳам худди шундай тартибда исталган фуқаро харид қилиши мумкин», — деди Саидов.\nКеча, 21:00 53 Ўзбекистон


Газета Норма маслахатчи / 2016 год / № 23 / Биз яшайдиган уй\nТаҳририятимиз низоли вазиятларни муҳокама қилишда иштирок этмайди ва уларни ҳал этишда ёрдам беришга ваколат ҳам олмаган (айниқса муаллифи кўрсатилмаган «юмалоқ хатлар» бўйича). Бироқ пойтахтнинг Мирзо Улуғбек туманидаги «Rezon Servis Plus» ХУМШ устидан қилинган шикоят ана шу қоидани бузишимизга мажбур этди. Бизга келиб тушган мурожаат уй-жой-коммунал хизмат бобида жуда кўп учрайдиган ҳолат ҳақида эди. Бундай аризалар ҳокимиятлар, прокуратура ва бошқа органларни босиб кетган, аҳоли бу мурожаатларидан умидвор бўлса-да, бироқ баъзан ёрдам ололмай қолади. Ширкатларнинг номлари турлича, шикоятлар эса бамисоли бир тандирдан чиққандек: ХУМШнинг ёмон ишлаши; уйлар муаммоси йиллар давомида ҳал этилмайди; бадаллар ошиб боряпти; ишларни бажаришга пул йўқ; ишларни ўз маблағлари ҳисобидан бажаришга тўғри келяпти; қишда уйлар ёмон исийди; муттаҳам раисни ишдан бўшатиб, яхшисини топиб беринг ва ҳоказо.\nАгар ХУМШ ишидан норози бўлувчиларнинг жўр овозлари бир ерга жамланса, уларнинг ҳаммаси ширкатдаги тартибсизликдан шикоятлардир. Тўғри, ҳокимлик, прокуратуранинг ёрдами тақозо этиладиган вазиятлар мавжуд. Бироқ шикоятлар таҳлил қилинганда кўпинча биз кўпроқ ўзимиздан шикоят қилаётганимиз маълум бўлади... Кишилар қақшаган асаблари, сарфлаган вақтлари, соғлиғи куч-ғайратларини ширкатдаги ишни расамадига қўйиш учун йўналтиришлари мумкин эди. Шикоят эса даврани айланиб чиқиб, яна ХУМШга, шикоят қилинган шахсларнинг қўлларига келиб тушади. Одатда аҳоли бир қолипдаги жавобларни олади: «Хусусий уй-жой мулкдорларининг ширкатлари тўғрисида»ги Қонунга мувофиқ турар жой мулкдорлари умумий мол-мулкни ўз ҳисобларидан сақлайдилар. ХУМШда юқори орган деб ҳисобланадиган умумий йиғилишнинг қарори билан квартира соҳиблари ишлар режаси, даромад ва харажатлар сметаси, мажбурий бадал миқдорини тасдиқлашлари, бошқарув ва раисни сайлашлари керак ва ҳоказо». Яъни ХУМШда асосий шахслар – уйда яшовчилар. Қонун уларга асосий ўринни белгилаб берган. Бироқ ўз ширкатларининг ишидан мамнун бўлишлари учун ҳуқуқий саводхон бўлиш лозим.\nТекширинг, жазоланг, мажбур қилинг\nБироқ ўзимизча бирор нарсани ўзгартиришни хоҳламаймиз. Бу иш мураккаб, серташвиш туюлади, вақтимиз, асабларимизни «ўғирлайди». Кўпчилик эса уй харобага айланаётган бир вақтда нимадан бошлаш, қандай тадбир қўллашни билмайди, ширкат раҳбарияти эса бунга парво ҳам қилмайди. Бироқ уй кимники? Бизники-ку! Квартиралардаги қиш совуғи, томлардан чакка томиши ва коммунал таъминотнинг бошқа «машмашалари» кимни ташвишга соларди: ижрочи директорними ёки уйда яшовчиларними? Албатта, бизни, уй аҳлини, чунки унда биз яшаймиз. Шу боис, бизга ёқиши ёки ёқмаслигидан қатъи назар, Қонунда белгиланишича, биз умумий мол-мулкимизни сақлаш бўйича барча муҳим қарорлардан воқиф бўлишимиз; уларни умумий йиғилишда тасдиқлашимиз; биз ишонадиган бошқарув ва раисни, ширкат ишини назорат қиладиган тафтиш комиссиясини сайлашимиз керак. Агар биз буни қилмасак, ХУМШга бизнинг муаммолар ташвишлантирмайдиган тасодифий, виждонсиз кишилар раҳбар бўлиб олишлари мумкин. Демак ҳуқуқбузарликлар, суиистеъмолликлар, уй аҳлининг манфаатларини эътиборга олмаслик ҳоллари юз бераверади. Бунинг оқибатида – шикоятлар кўпаяди, норозилик, низо-мунозаралар юз беради.\nГазетхон аёлнинг ёзишича, ярим йил аввал у ХУМШнинг ёмон ишлаши хусусида 5 та идорага: Бош прокуратура ва шаҳар прокуратураси, Бош прокуратура ҳузуридаги солиқ ва валюта жиноятларига қарши курашиш департаменти, ЎзР истеъмолчиларнинг ҳуқуқларини ҳимоя қилиш жамиятлари федерацияси ва унинг шаҳар тузилмасига ариза билан мурожаат қилган, бироқ вазият шундайлигича қолаверган. «Аҳолининг уйнинг умумий мол-мулки муаммоларига лоқайдлиги сабабини тушуна бошладим», – деб қайд этади у. Бироқ агар аҳолининг фаоллиги фақат шикоятлар ёзиш ва кимдир келиб ҳамма нарсани яхшилаб бериши билан кифояланса, бундай фаоллик натижа бермаслиги аниқ. Ушбу тузилмалар нимага асосланиб текширишни ўтказишлари керак? Ширкат раҳбариятининг суиистеъмоллиги хусусидаги ариза асосланган бўлиши лозим. Аввал-бошдан ХУМШнинг хўжалик фаолиятини ширкатнинг тафтиш комиссияси ўтказиши лозим. Агар у ҳуқуқбузарликларни аниқласа, текшириш натижалари ваколатли органларга юборилиб, кейин чора кўрилади.\nАлбатта, кўп ширкатларда тафтишчилар расман сайлаб қўйилади ёки улар умуман бўлмайди ёхуд ана шу «ўзига тегишли» тафтиш комиссияси раҳбарият манфаатларини ҳимоя қилади. Ҳақиқатан ҳам таъсирчан назорат қилувчи органга эга бўлиш учун уни умумий йиғилишда қайтадан сайланг. ХУМШ аъзоларини бошқарув раиси қаноатлантирмадими – умумий йиғилишда янгисини танланг. Агар аввалги раҳбар ўз ўрнини ихтиёрий равишда тарк этишни хоҳламаса, кўпчилик овоз билан уни рад этган йиғилишнинг қарори битилган баённомага асосланиб прокуратура, судга мурожаат қилиш, маҳалла қўмитаси, ҳокимликни ёрдамга чақириш мумкин.\nБироқ бунинг учун умумий йиғилишни тўплаш керак. Ҳақиқатда эса кўпинча уйда яшовчиларнинг бирида иши чиқиб қолади, иккинчиси хизматга бориши керак, учинчиси касал, тўртинчиси йиғилишга чиқишни хоҳламайди ва ҳоказо. Раисни сайлашда ҳам худди шу аҳвол. Билимли, виждонли, ҳурматга эга қўшнини ХУМШни бошқаришга кўндириш осон эмас. Шу сабабли кўп фуқаролар раисни қўллаб-қувватламайдилар, бадал тўламайдилар, бироқ ундан кўп нарсани талаб қиладилар, дарров турли идораларга турли масалаларда шикоят қиладилар.\n«Бизнинг ХУМШни ким, қачон, қандай ҳужжатлар асосида барпо этган?» – деб сўрайди газетхон. Бироқ буни сиздан бошқа ким яхшироқ билиши мумкин? Кимни бу нарса сиздан кўра кўпроқ қизиқтиради? Сиз қачонлардир кимлардир томонидан барпо этилган ширкатдасиз. Бадалларни тўлайсиз (ёки тўламайсиз). Пулларингиз нималарга сарфланаётганидан ҳам воқиф эмассиз. Уларни сиз ишонмайдиган ва сайламаган кишилар тасарруф этмоқда. Шикоят ёзишдан аввал уй хўжалигидаги аҳволни аниқлашга, қонун ҳужжатларида бундай вазиятларни ҳал этиш учун белгиланган қоидаларни қўллашга ҳаракат қилинг. Агар барча имкониятлардан фойдаланилган бўлса-ю, ҳуқуқбузарлик ва суиистеъмолликлар давом этаверса, тегишли тузилмаларга асосли равишда мурожаат қилинг. Ва, албатта, буни юмалоқ хат тарзида эмас, имзо қўйиб жўнатинг. Албатта, ҳар биримиз раҳбарият билан сану манга бормасдан бадалларни тўлаб боришни, улар мақсадга кўра сарфланаётганини билишни, уй-жой тартибга тушаётганлигини кўришни хоҳлаймиз. Бироқ ҳар қандай мукаммал механизмни ҳам ишга туширгач, ундан хабардор бўлиб бориш – у қандай ишлаётганини текшириш лозим. Ширкат ишига шўнғиб кетиш шарт эмас (ҳаммамиз иш билан банд одамлармиз). Қўшнилар орасидан бошқарув аъзоларини танлаш муҳим, улар умумий йиғилиш қарорларини бажарадилар ва аҳоли олдида ҳисобот берадилар.\nЎзингиз нима иш қилдингиз?\nСўз масъулиятини ҳис қилмасдан, хоҳлаганини ёзиш имконини берувчи юмалоқ хат ижод этишнинг энг яхши анъаналарига риоя қилиб, мурожаат муаллифи раис ва бухгалтернинг миллион-миллион сўмлик даромадлари, ҳашаматли квартираларининг мавжудлиги ҳақида хабар қилади. ХУМШ ишига келганда «ўз ҳисобимиздан йўлакларни супуриб-сидирамиз ва лампочкаларни алмаштирамиз. Раис видеокузатув камераларини ўрнатишга кредитни тиқиштиряпти. Барча масалаларни аҳоли ўз ҳисобидан ҳал қиляпти. ХУМШ иссиқлик тармоғини алмаштирди, иситиш яхши бўлиб қолмади. Шахталарда иссиқ ва совуқ сув таъминотининг занглаган пайвандли қувурлари мунтазам тарзда узиляпти. Томга энг арзон материал ёпилди. Бадаллар кўпаймоқда...». Ишончим комилки, ушбу ХУМШ аъзоларининг ярмидан кўпи бадал тўламайди (шу жумладан мурожаат муаллифи ҳам). Шундай бўлса-да, улар ширкат қандай маблағлар ҳисобига уйни тартибга келтириши хусусида ўйламайдилар.\n«На электрик, на сантехник, на ҳовли супурувчиси бўлмаса, бизга ХУМШнинг нима кераги бор? Бошқарувчи компания билан хизмат кўрсатишга шартнома йўқ. Ишларни бажариш учун қўшни ширкатдан мутахассисларни ёллашади». Бироқ «Rezon Servis Plus» 2 та кичик уйни бирлаштирган, уйларда атиги 54 та квартира бор. Бундай кичик ҳамжамиятда ходимларнинг тўлиқ штатига эга бўлиш самарали эмас. Уларнинг иш ҳақига бадал йиғимларининг ярмидан кўпи кетиб қолади, бу эса мажбурий бадал миқдорини кўпайтиради. Бу – кичик ХУМШларда штатдаги техник ходимлар бўлмаганда йўл қўйиладиган амалиёт. Ишларни бажариш учун улар шартномага асосан қўшни ХУМШлардан ходимларни жалб этишлари ёки уйда яшовчи электриклар, слесарларнинг кучларидан фойдаланишлари ёхуд бошқарувчи компаниянинг хизматларини буюртиришлари мумкин. Бошқарувнинг ва уйдаги умумий мол-мулкка хизмат кўрсатишнинг қандай шаклини танлашини ХУМШ аъзоларининг умумий йиғилишида муҳокама қилиш ва тасдиқлаш зарур.\nМурожаатнинг якуний чўққиси – тайёрга айёрлик, бўйнидан соқит қилиш, истеъмолчиларга ёндашувнинг нотўғрилиги. «Биз раис ва бошқарув аъзоларини қайта сайлаш, ХУМШ таркибидан чиқиш ва ҳоказолар тўғрисида қарор қабул қилиниши – умумий йиғилишнинг хос ҳуқуқи эканлигини яхши тушунамиз. Бироқ давлат ва жамият манфаатлари посбони бўлишга даъват этилган ваколатли органлар томонидан ХУМШ, раис ва бухгалтер синчиклаб текширилиши зарур». Бироқ ширкатингиздаги бирор нарсани ўзгартириш учун ўзингиз нима иш қилдингиз?\nБадаллар бўйича қарз янги тарифларда тўланади\nБизнинг ХУМШ бошқаруви аъзолари 2016 йил 1 апрелдан коммунал тўловлар бўйича қарз янги тарифларда тўланиши ҳақида қарор қабул қилдилар. Ширкатнинг бундай қарор чиқариши тўғрими? Ўтган давр учун қарзни эски тарифларда тўлаш мумкинми? Айни пайтда қарзим йўқ, чунки уни янги нархларда тўлашга мажбур қилишди. Келгуси даврларга қайта ҳисоб-китоб қилдириш ниятидаман. ХУМШ ва бошқарувнинг ҳаракати тўғрими? Ўтган даврга эски тарифларда ҳақ тўласа бўладими? Менга қайта ҳисоб-китоб қилиб беришлари керакми?\n– Биринчидан, коммунал хизматлар учун тўловлар ва кўп квартирали уйда умумий мулкни сақлашга бадаллар – бошқа-бошқа нарса. Кўринишича, сизни умумий мулкни сақлашга мажбурий бадаллар бўйича қарз қизиқтирмоқда.\nУй-жой кодексининг 133-моддасида белгиланишича, коммунал хизматлар учун мажбурий тўловлар совуқ ва иссиқ сув таъминоти, сувни чиқариб юбориш (канализация), электр таъминоти, газ таъминоти, иситиш (иссиқлик таъминоти), қаттиқ ва суюқ маиший чиқиндиларни олиб чиқиш учун тўланадиган тўловлардан иборатдир.\n«Хусусий уй-жой мулкдорларининг ширкатлари тўғрисида»ги Қонуннинг (бундан кейин – Қонун) 30-моддасига мувофиқ, квартиралар эгалари умумий мол-мулкни, ширкатнинг ер участкасини ва мол-мулкини сақлаш билан боғлиқ умумий харажатларни қоплаш учун ҳар ойда мажбурий бадаллар тўлайдилар, уларнинг миқдори ХУМШ аъзоларининг умумий йиғилиши қарори билан белгиланади.\nБуни билиш муҳим! Агар ХУМШ аъзолари қайта ҳисоб-китоб қилиш ҳақида қарор қабул қилган бўлсалар, у умумий йиғилиш баённомасида унинг амал қилиш муддатини албатта кўрсатган ҳолда акс эттирилган бўлиши керак. Бошқарув ХУМШнинг барча аъзоларини бу ҳақда огоҳлантириши шарт. Агар бундай қилинмаган бўлса, ширкат раҳбарларининг талабини қонуний эмас деб ҳисоблаш мумкин.\nКоммунал хизматлар учун тўловлар бўйича эски қарз у юзага келган пайтда амал қилган тарифларда тўланади. Биз ХУМШга тўлайдиган умумий мулкни сақлашга мажбурий бадаллар билан бошқача йўл тутилиши мумкин. Гап шундаки, қонун ҳужжатларида мажбурий бадаллар бўйича қарзларни қайта ҳисоб-китоб қилиш билан боғлиқ масалалар бевосита тартибга солинмаган. Шу сабабли масала Қонун меъёрларидан келиб чиқиб ҳал этилади.\nҚонуннинг 18-моддасига мувофиқ, ХУМШ аъзоларининг умумий йиғилиши ширкатнинг олий органидир. У ижроия органи – бошқарувнинг асосий қарорларини, шу жумладан умумий мулкни сақлашга мажбурий бадал миқдорини ошириш билан боғлиқ масалаларни тасдиқлайди (Қонуннинг 19-моддаси). ХУМШ бошқаруви маблағларни тежаш мақсадида тўлов пайтида амал қилган тарифларда қарзни тўлаш масаласини унинг кўриб чиқишига олиб чиқиши мумкин. Агар ХУМШ аъзолари умумий йиғилишда ушбу таклифни қабул қилсалар, мавжуд қарзингизни жорий тарифда тўлашингизга тўғри келади.\nМаълумот учун! Бўнак тўловлари учун ҳам худди шундай тартибни назарда тутиш мумкин. Қонун ҳужжатларида қайд этилганидек, уй-жой мулкдорлари ва ижарага олувчилари тарифлар ошган тақдирда 12 ойдан ошмайдиган даврга бўнак билан ҳақи тўланган коммунал хизматлар бўйича қайта ҳисоб-китоб қилишдан озод этиладилар (ВМнинг 15.07.2014 йилдаги 194-сон Қарори билан тасдиқланган Коммунал хизматлар кўрсатиш қоидалари). ХУМШга бўнак тўловларига келсак, мажбурий бадал миқдори ошганда уларни қайта ҳисоб-китоб қилиш ёки қилмаслик масаласини ҳал этиш ҳам ХУМШ аъзолари умумий йиғилишининг хос ҳуқуқи саналади.\nТомдаги ахлатни ким тозалайди?\nХУМШ билан ўз ҳуқуқ ва мажбуриятларимиз борасида баҳслашаяпмиз. Ширкат томнинг бир қисмини қоплашдан аввал ундан чакка ўтишидан азият чекаётган квартира эгаси уни ахлатдан ўзи ёки ўз ҳисобидан тозалаши керак деяпти. ХУМШ буни талаб қилишга ҳақлими? ХУМШ мажбуриятларига нималар кириши ҳақида қаерда батафсил танишиш мумкин?\n– Қонуннинг 28-моддасига асосан том сақланиши учун ХУМШ жавоб берадиган уйдаги турар жойлар мулкдорларининг умумий мулки ҳисобланади. Уни ахлатдан тозалаш томни ёпишдан олдин тайёрлаш ишларига киради. Уларни бажариш – ХУМШ ёки ширкат ушбу ишни бажариш учун жалб этадиган пудратчининг бевосита мажбурияти. Бундан ташқари, томни тозалаш баландликда бажариладиган иш ҳисобланади ва хавфсизлик техникасига риоя этишни талаб қилади, уни инструктаж ўтказилган том ёпувчи ёки ХУМШ ходими лозим даражада бажариши керак. Унга уй аҳлини жалб этиш Қонунни қўпол бузиш ҳисобланади. Фавқулодда вазият юз берганда бунинг учун ширкат жавоб беради.\nҚонуннинг 16-моддасига мувофиқ, ширкат:\nтегишли ҳудудда жисмоний ва юридик шахсларга хусусий мулк ҳуқуқи асосида тегишли бўлган турар жойлардан фойдаланилиши, шу жумладан, паспорт режимига риоя этилиши, яшаётган шахсларнинг ҳисобга олиниши ва тегишли шартномаларнинг мавжудлиги юзасидан назоратни амалга оширишда ички ишлар органларига ёрдам кўрсатиши;\nҳар йили умумий мол-мулкни сақлаш ишлари режасини, шу жумладан, кўп квартирали ҳар бир уй учун шундай режани белгилаши ва унинг ижросига доир ҳисобот тузиши;\nҳар йили ширкатнинг даромадлар ва харажатлар сметаси ҳамда унинг ижросига доир ҳисобот тузиши, шу жумладан, кўп квартирали ҳар бир уй бўйича шундай смета ва ҳисобот тузиши;\nХУМШнинг мажбуриятлари Хусусий уй-жой мулкдорлари ширкатининг намунавий уставида (ВМнинг 30.05.2006 йилдаги 100-сон Қарорига 1-илова) батафсил қайд этилган.\nБир йилдан ошмаган муддатга бўнак билан тўлаш мумкин\nБизда газ ҳисоблагич ўрнатилган. Ҳар гал газ истеъмоли ҳақини тўлаш учун навбатда турмасликни кўзлаб, 2013 йил ноябрида катта бўнак тўладик. Газдан мунтазам фойдаланмаганлигимиз сабабли ҳисоблагич кўрсаткичларига кўра келаси тўлов муддати фақат 2016 йил апрелида келди. Бироқ 2013 йилда тўловни эски тарифларда тўлаганимиз сабабли бизга қарз ҳисобланганлиги ҳақида хабарнома олиб келишди. Ахир бу бўнак тўловику. Газ таъминоти ташкилоти ходимлари ҳар ой келиб, ҳисоблагич кўрсаткичларини қайд этиб кетардилар, 25 000 сўм қарз ҳақида эса эндигина маълум қилдилар. Ушбу сумма расшифровкасини сўрасам, гарчи газ ҳақини қабул қилиб, буни компьютерда қайд этсалар ҳам, дастур ишламаяпти дея жавоб бераяптилар.\nБилишимча, бир қатор қонун ҳужжатларида уй-жой мулкдорлари ва ижарага олувчилари тегишли тарифлар ошган тақдирда 12 ойдан ошмайдиган даврга бўнак билан ҳақи тўланган коммунал хизматлар бўйича қайта ҳисоб-китоб қилишдан озод этилиши назарда тутилган. Бу 2014 йил ноябригача газчилар қайта ҳисоб-китоб қилишга ҳақли эмасликларини англатадими? Газ таъминоти ташкилоти, шу жумладан 2014 йил декабридан 2015 йил апрелигача бўнак тўловларини қайси тарифларда қайта ҳисоб-китоб қилиши керак?\n– Чакана истеъмолчига табиий газ етказиб бериш шартномасининг 6.5-бандида белгиланишича, табиий газ тарифлари ошган тақдирда 12 ойдан ошмайдиган даврга бўнак сифатида олдиндан ҳақ тўлаган истеъмолчилар қўшимча тўловдан озод этиладилар. Яъни 2013 йил ноябридан 2014 йил ноябригача бўнак тўлови қайта ҳисоб-китоб қилинмайди. 2014 йил декабридан 2015 йил апрелигача бўнак тўлови қолдиғи жорий давр тарифларида ҳисобга олинади.\nКвитанцияларни узоқ муддат сақланг\nҲар гал газ ҳақини тўлаётганда газ таъминоти ташкилоти ходимлари газ ҳисоблагичнинг охирги кўрсаткичлари қайд этилган квитанцияларни кўрсатишни талаб қиладилар. Газ ҳақи тўланганлиги ҳақидаги квитанцияларни қанча вақт сақлаш зарур?\n– Абонентнинг газ ҳақи тўланганлиги ҳақидаги квитанцияни сақлаш муддати қонун ҳужжатлари билан тартибга солинмаган. Фуқаролик кодексининг 150-моддасига мувофиқ, шахс даъво тақдим этиш йўли билан бузилган ҳуқуқини ҳимоя қила оладиган умумий даъво муддати\n3 йилни ташкил этади. Бироқ кўпинча газчилар бундан узоқ муддат учун ҳақ тўланганлиги ҳақидаги квитанцияни тақдим этишни талаб қиладилар. Шу сабабли уларни узоқроқ муддат сақлаган маъқул.\nҲозир кўпчилик коммунал хизматлар истеъмоли ҳақини етказиб берувчиларнинг сайтларидаги «Шахсий кабинет» сервисидан фойдаланиб тўламоқда. Бу ҳолда тўловни тасдиқлаш учун компьютер монитори экранидаги квитанцияни (чекни) қоғозга чиқариб олиш зарур.\nЖуда кўп ҳолларда коммунал хизматлар ҳақи терминал орқали тўланганда чеклардаги ҳамма ёзув ўчиб кетади. Етказиб берувчилар ҳақни тўлашни талаб қилганда улар билан келишмовчиликка бормаслик учун чеклардан нусха кўчириб олган маъқул.\nКириш имконини қолдириш зарур\nХУМШ сантехниклари иккинчи қаватдаги квартирада яшаётган мулкдорга ҳожатхонага кираверишдаги шахтада совуқ сув крани оқаётган бўлса керак дейишди. Улар квартирага киришди, лекин шахта пластик билан ёпилганлигини кўриб, қайтиб кетишди. 2 соатдан кейин ХУМШ раиси келиб, шахтани текшириш кераклигини, бунинг учун пластикни олиб ташлаш зарурлигини айтди. Бунга қаршилик қилганда чора кўриши ҳақида огоҳлантирди. Бироқ квартира эгаси яқинда ҳожатхонани ўз ҳисобидан таъмирлаган эди. Энди уни бузишдан ўзга илож йўқми? Бундай вазиятлар қандай меъёрий ҳужжатлар билан тартибга солинади? ХУМШ мулкдорни судга беришга ҳақлими?\n– Қонуннинг 28-моддасига мувофиқ, шахталар, уй ичидаги тармоқлар ва коммуникациялар турар жой мулкдорларининг умумий мол-мулки ҳисобланади, уни ойлик мажбурий бадаллар ҳисобига биргаликда сақлайдилар.\nХусусий уй-жой мулкдорлари ширкатининг намунавий устави (ВМнинг 30.05.2006 йилдаги 100-сон Қарорига 1-илова) 6.2-бандида назарда тутилишича, ширкат аъзоси олдиндан огоҳлантирилган ҳолда ва ўзининг ёки вакилининг иштирокида ўзига тегишли бўлган турар жойга умумий мулкнинг мулкдори турар жойи чегарасида бўлган қисмини кўрикдан ўтказиш, жорий ва капитал таъмирлаш учун, шунингдек авария ҳолатларини бартараф этиш учун ширкат ва ихтисослаштирилган ташкилотлар вакилларини дарҳол киритишга мажбур. Хонага киришга йўл қўймаган мулкдор шу туфайли ишлар бажарилмай қолганлиги натижасида етказилган зарарни ўз ҳисобидан қоплайди.\nШиркат умумий мулкнинг бир қисмини таъмирлаш учун киришга йўл қўймаган мулкдорга нисбатан даъво билан судга мурожаат этишга ҳақли.\nБундан ташқари, Коммунал хизматлар кўрсатиш қоидалари (ВМнинг 15.07.2014 йилдаги 194-сон Қарори билан тасдиқланган) билан истеъмолчининг индивидуал ҳисобга олиш асбобларидан назорат кўрсаткичларини ёзиб олиш ва ҳисоблагичнинг техник ҳолатини назорат қилиш учун етказиб берувчининг вакилини қўйишни таъминлаш мажбурияти белгиланган.\nБаъзи кўп квартирали уйларнинг балкон ва лоджиялари реклама ҳамда пешлавҳалар учун майдончага айлантирилган. Кимлардир уларда ўзининг турар жой майдонини сотиш тўғрисидаги эълонларини жойлаштиради, бошқалар эса ўзлари шуғулланаётган фаолият турларини реклама қиладилар. Рекламани балконнинг ташқи томонига жойлаштириш мумкинми? Квартира соҳиби шу йўл билан ўз балкони воситасида пул ишлаб топишга ҳақлими?\n– Ушбу саволлар билан биз «Toshkent Reklama-Servis» ДУКга мурожаат қилдик. Унинг ходимлари дарҳол ҳафсаламизни пир қилишди: рекламани балкон ва лоджияларда жойлаштириш қонун ҳужжатларида назарда тутилмаган. Бундай реклама кўп қаватли уйларнинг ташқи кўринишига, агар у оммавий тус олса – шаҳар маъмурий қиёфасига ҳам салбий таъсир кўрсатиши мумкин.\nБундай аҳвол юз бермаслиги учун ким назоратни олиб бориши керак? Реклама тўғрисидаги қонун ҳужжатларининг ижросини назорат қилиш Давлат рақобат қўмитаси (монополияга қарши орган) зиммасига юкланган. Кўп квартирали уйнинг ташқи кўриниши – ХУМШнинг хос ҳуқуқи.\nКимдир эътироз билдириши мумкин: нима учун бундай қилиб бўлмайди? Балкон ва лоджиялар квартира соҳибларининг хусусий мулки ҳисобланади. Нимага улардан ўз хоҳишларидан келиб чиқиб фойдаланиш ва бундан пул ишлаб топиш мумкин эмас? Бир қарашда бу борада муаммо йўқдек кўринади. Бироқ кўпчилик ҳайрон қолиши аниқ. Балкон (лоджия)нинг ташқи қисми квартира соҳибининг мулки ҳисобланмайди.\n«Хусусий уй-жой мулкдорларининг ширкатлари тўғрисида»ги Қонуннинг 28-моддасига кўра таянч ва тўсиқ конструкциялар (яъни девор ва ташқи маконни ички макондан ажратувчи бошқа конструкциялар) кўп квартирали уйдаги турар жой мулкдорларининг умумий мол-мулки ҳисобланади. Унинг таркибига бир қисмини балкон ва лоджияларнинг ташқи томонлари ташкил этувчи уйнинг пештоғи ҳам киради. Шу сабабли фуқаролар улардан ўз хоҳишларича фойдалана олмайдилар. Агар мулкдорларимизнинг уни реклама учун топширишларига йўл қўйилган бўлса, ХУМШ аъзолари умумий йиғилишининг улар ўз қўшниларининг «реклама компанияси»га эътироз билдирмасликлари тўғрисидаги қарорини олиш лозим.\nУшбу масала бошқа мамлакатларда қандай ҳал қилинган? Европа қонун ҳужжатларида кўп қаватли уйларнинг ташқи қиёфасини зиғирдек ўзгартиришга нисбатан жуда қаттиқ талаблар қўйилади. Ҳатто балконни гуллар экилган ва осма гултувак билан безатиш учун кўп қаватли уйларнинг меъморий қиёфасини сақлаш учун жавоб берадиган маҳаллий ҳокимият тузилмаларининг рухсатномаси талаб қилинади. Уларни ўзбошимчалик билан қайта жиҳозлаш, ойнаванд қилиш ва айниқса уларда реклама жойлаштириш тўғрисида гапирмаса ҳам бўлади.\nРоссиянинг пойтахтига келсак, икки йил аввал Москва шаҳар думаси қонун ҳужжатларига кўп квартирали турар жойларнинг дераза ва балконларида рекламани жойлаштириш учун жарималарни назарда тутадиган тузатишларни қабул қилди. Тўғри, бошқа минтақаларда балкондаги рекламага ёндашув анча юмшоқ. Уй ранг-баранг реклама тахтасига айланмаслиги учун турар жой мулкдорлари умумий йиғилишининг розилиги ва архитектура органларининг рухсатини олиш талаб қилинади. Агар рекламани жойлаштириш шартномаси квартира соҳиби билан тузилган бўлса, у якка тартибдаги тадбиркор мақомини расмийлаштириши ва реклама бизнесидан олинган даромаддан солиқ тўлаши керак бўлади. Агар бу уч ёқлама шартнома – ХУМШ (бошқарувчи компания) – мулкдор – реклама тарқатувчи ўртасида – бўлса, ширкат ёки бошқарувчи компания ҳам олинган фойдадан солиқ тўлаши керак бўлади. Реклама ХУМШ учун қўшимча даромад манбаи ҳисобланади ва фақат уйни сақлашга йўналтирилади. Бироқ бундай реклама одатда реклама берувчилар учун унчалик самарадор эмас. Аслида агар балкон шаҳарнинг марказий туманларида жойлашган бўлмаса, аҳоли учун ҳам у катта фойда келтирмайди.\nБуни билиш зарур!\nБиз келдик! Эшикни очинг\nБаъзи истеъмолчилар назоратчилар келавериб безор қилди десалар, бошқалари уларни кутавериб чарчадик деб нолийдилар. Қонун ҳужжатларида етказиб берувчи вакилининг текширишлари ва айланиб чиқишлари даврийлиги қандай тартибга солинган? Улар қанча вақт оралиғида техник ҳисоблагичларни текширишлари, коммунал маҳсулотларни ҳисобга олувчи ускуна кўрсаткичларини қайд этишлари шарт?\nКўп квартирали уйларда иссиқлик таъминоти хизматлари кўрсатиш қоидаларидан (ВМнинг 15.07.2014 йилдаги 194-сон Қарорига 1-илова):\n58-банд. Етказиб берувчи истеъмолчиларнинг иситиш ва иссиқ сув таъминоти тизимини йил чорагида бир марта текшириши, истеъмолчилар томонидан индивидуал ҳисобга олиш асбоби ёзиб олинган кўрсаткичларининг тўғрилигини ўз маълумотлари билан текшириши ва улар томонидан иссиқ сувнинг истеъмол қилинган ҳажми тўғрисида маълумотлар тақдим этилиши шарт.\n59-банд. Истеъмолчилар (олдиндан келишув бўйича ёзма ёки оғзаки шаклда) етказиб берувчининг вакиллари, уларда хизмат гувоҳномалари бўлган тақдирда, ҳисобга олишнинг умумий ёки индивидуал ҳисобга олиш асбоби, иситиш ва иссиқ сув таъминотининг уй ичидаги тизимларига, квартира ичидаги асбоб-ускунага уларни кўздан кечириш учун бошқарувчи ташкилот вакилининг мажбурий иштирокида тўсиқсиз кўздан кечиришларини таъминлаши шарт.\nИстеъмолчиларга сув таъминоти ва сув чиқариш хизматлари кўрсатиш қоидаларидан (ВМнинг 15.07.2014 йилдаги 194-сон Қарорига 2-илова):\n119-банд. ИСКХ ташкилоти I гуруҳ истеъмолчиларида* – уч ойда бир марта, истеъмолчиларнинг II ва III гуруҳларида – кўпи билан бир ойда бир марта уларнинг ичимлик сув ва канализация хўжаликларини назоратдан ўтказиб туриш (сувни ҳисобга олиш индивидуал асбобларининг ишлаши ва пломбалари бутлигини кўздан кечириш, кўрсаткичларини ёзиб бориш), назорат юзасидан тегишли далолатномалар тузиш; йилнинг ҳар чорагида 1 марта пломбалар бутлигини кўздан кечириш ва кўрсаткичларни ёзиб бориш, тегишли далолатномалар тузишга мажбур;\n80-банд. Истеъмолчилар (аввалдан оғзаки ёки ёзма равишда келишилган ҳолда) ИСКХ ташкилоти вакилининг, у хизмат гувоҳномасини тақдим этгач, ўз ҳудуди ёки тасарруфидаги сувни ҳисобга олиш асбоблари, узеллари, ичимлик сув ва оқова сув тармоқлари, қурилма ва иншоотлари олдига тўсиқсиз боришини таъминлаши шарт.\nЎзбекистон Республикаси ҳудудида маиший газдан фойдаланиш қоидаларидан (АВ томонидан 14.10.1997 йилда 370-сон билан рўйхатдан ўтказилган):\n14-банд. Турар жойларни газ билан таъминловчи корхоналар, газ хўжалиги хизматлари (етказиб берувчилар) қуйидагиларни таъминлашга мажбур:\n14.12-банд. Қуйидаги муддатларда техник (тафтиш) ва профилактик хизмат кўрсатиш:\nтармоқли газда ишловчи турар жойлардаги газ плиталари, бошқа газ ускуналари бўлмаганда – икки йилда бир марта техник хизмат кўрсатиш;\nсуюлтирилган газда ишловчи турар жойлардаги газ плиталари, бошқа газ ускуналари бўлмаганда – йилда бир марта техник хизмат кўрсатиш ҳамда иситиш мавсуми олдидан иситиш ва сув иситиш ускуналарига бир марта профилактик хизмат кўрсатиш;\nтармоқли газда ишловчи турар жойлардаги газ плиталари, иситиш, сув иситиш ускуналари – йилда бир марта техник хизмат кўрсатиш;\n17-банд. Хусусий мулк ҳуқуқидаги турар жойлар ва квартиралар мулкдорлари қуйидагиларни амалга оширишлари шарт:\n17.8-банд. Газ хўжалиги корхоналари ходимларини, улар хизмат гувоҳномаларини тақдим этган тақдирда, газ қувурлари ва газ ускуналарини кўздан кечириш ва таъмирлаш учун сутканинг исталган вақтида квартирага, турар жойга қўйиши.\nЭлектр энергиясидан фойдаланиш қоидаларидан (ВМнинг 29.08.2009 йилдаги 245-сон Қарорига 1-илова):\n110-банд. Агар навбатдаги айланиб чиқишда ҳисобга олиш прибори ўрнатилган хона ёпиқ бўлса, ҳудудий электр тармоқлари корхонасининг вакили тўлов ҳужжатини олдинги давр учун амалда истеъмол қилинган электр энергияси ҳажми тўғрисидаги маълумотлар асосида ёзади, бу ҳақда маиший истеъмолчининг шахсий ҳисоб рақамида тегишли белги қайд этилади.\nҲудудий электр тармоқлари корхонасининг вакили, у тегишли амал қилиш муддати кўрсатилган, исми-шарифи ёзилган гувоҳномага эга бўлган тақдирда, хонадондаги ҳисобга олиш приборларини соат 8.00 дан бошлаб соат 20.00 гача тўсқинликсиз текшириб кўриш ҳуқуқига эгадир.\n49-банд. Ҳудудий электр тармоқлари корхонаси вакилининг электр энергиясини ҳисобга олиш приборларига қўйилмаслиги белгиланган намунадаги далолатнома билан расмийлаштирилади, у ҳудудий электр тармоқлари корхонасининг вакиллари, истеъмолчи ёки ўзга жалб этилган шахслар томонидан имзоланади. Ўзга жалб этилган шахслар бўлмаганда ва истеъмолчи имзолашни рад этганда далолатномага истеъмолчи танишганлиги тўғрисида белги қўйилади ва электр тармоқларидан узиб қўйилади.\nТаҳририятдан. ВМнинг 1.11.2013 йилдаги 295-сон Қарори билан Электр энергиясидан фойдаланиш қоидаларининг 2-бандига «электр энергиясини ҳисобга олишни назорат қилиш приборини улаш схемасини текшириш (текшириш)», «ҳисобга олишни назорат қилиш приборидаги кўрсаткичларни назорат тартибида текшириш (айланиб чиқиш)» ва «қўймаслик» тушунчалари киритилди. Бироқ текширувлар ўтказиш ва айланиб чиқишлар даврийлиги ҳужжат билан белгиланмаган.\n*I гуруҳ истеъмолчилари – хусусий уй-жойларда ва кўп квартирали уйдаги хонадонларда яшайдиган жисмоний шахслар.\nII гуруҳ истеъмолчилари – иссиқлик таъминоти ташкилотлари; ИСКХ ташкилотлари; Мудофаа вазирлиги ва бошқа ташкилотларнинг идоравий уй-жой фонди ва ётоқхоналари; бюджет ташкилотлари; диний ташкилотлар; элчихоналар ва дипломатик ваколатхоналар; фуқароларнинг ўзини ўзи бошқариш органлари; ХУМШ.\nIII гуруҳ истеъмолчилари – I ва II гуруҳга кирмаган бошқа ташкилотлар.


Ўрхон Жамол жасади Москвага олиб келинди « Ўзбекистон Халқ Ҳаракати\n05 August 2018 - 14:17\n“Озодлик” радиосининг хабар беришича, Марказий Африкаси Республикасида (МАР) отиб ўлдирилган россиялик таниқли журналист Ўрхон Жамол ва унинг икки ҳамкасби – оператор Кирилл Радченко ва режиссёр Александр Расторгуевлар жасади Air France авиакомпанияси учоғида Париждан Москвага олиб келинган.\nИринанинг айтишича, Ўрхон Жамол ҳар гал Тошкентга севинч билан йўл олган. Ўрхон Жамол 2011 йилда Берлинда ўтказилган “Ўзбекистон халқ ҳаракати” таъсис қурултойида қатнашиб бу ҳаракатга аъзо бўлган эди.\n– Ўзбекистон ҳақида ëзадиган рус журналистлари Совет даврида ҳам саноқли эди. Шу саноқлилари ҳам Кремль қуюшқони доирасида ëзишарди. Айни муаллифларнинг мақолалари Кремлдан эсган ҳавога кўра турланиб, тусланиб турар эди. Ўрхон Жамол эса имкон қадар холис ëзар эди¸ қанчалик аччиқ бўлса ҳам, Ўзбекистон ҳақида бор ҳақиқатни ëзар эди. Ўрхон Жамол 2005 йил 13 майда Андижондаги қонли исëн бостирилиши оқибатларини ёритиш учун чегарани яширинча кесиб ўтган эди. Ўрхон Жамол ўзбек халқининг дўсти эди. У, 2010 йил июнидаги Ўш қирғинини ҳам ўз кўзи билан кўрган эди. “Ўшдаги ваҳшийликларни дунёнинг ҳеч бир ерида кўрмадим. Ўш воқеалари менинг инсон зоти қанчалик ваҳший бўлиши мумкинлиги ҳақидаги энг ёмон тасаввурларимдан ҳам даҳшатли эди. Эсласам, ҳали ҳали жирканаман”, деган эди у менга 2016 йили. Журналистлар ҳар-хил бўлади. Ким учундир журналистика ниҳоий мақсад. Аммо Ўрхон Жамол учун журналистика, қалам ундан каттароқ, олийроқ мақсад йўлидаги бир восита эди. У эътиқодли инсон эди. Эҳтиросли, ўзининг нуқтаи назари, фуқаролик позициясини қаттиқ туриб ҳимоя қиладиган, айни пайтда холислик мезонларини ҳар доим ёдда тутадиган журналист эди. Ўрхон Жамолнинг ўлими бошқа бир рус журналисти – Валерий Батуевнинг тақдирини ёдимга солди. Батуев ҳам Ўрхонга ўхшаб туркий аслли, асли удмурт эди. У Эрик Батуев тахаллуси билан гўзал шеърлар ҳам ёзган. Чечен урушини ёритган бу журналист билан биз 2000-йилда Бокудаги журналистлар тренингида танишгандик. У чечен қўмондонларининг кўпчилигини танир, Путинниннг иккинчи Чеченистон кампаниясини ичидан ёритаётганди ўша пайт. Айни вақтда Яқин Шарқда ҳам бўлган, айниқса, турк-курд можаросини яқиндан ёритган журналист эди. “Московские Новости” газетида ишлаган Батуев 2002 йилда Москвадаги уйида ўлдириб кетилди. Ҳеч ким шов-шув солгани йўқ, маиший сабаб келтирилди. Афсус, энди бу рўйхатда Ўрхон Жамол ҳам бор. Россиялик журналист учун нафақат Россиянинг ўзи, балки Россиянинг ҳарбий ва хавфсизлик манфаатлари бўлган дунёнинг бошқа минтақалари ҳам хавфсиз эмаслигини кўрсатади Ўрхон Жамолнинг тақдири¸дейди журналист Паҳлавон Содиқ.\nЎзбекистон мухолифати лидери¸ Ўзбекистон «Эрк» демократик партияси раиси Муҳаммад Солиҳ Озодлик билан суҳбатда Ўрхон Жамолни “Эълон қилинмаган уруш қурбони”, деб атади.\n– Авваламбор Оллоҳ раҳмат қилсин. Ўрхон Жамол жуда очиқ кўнгил ва жасур йигит эди. Бугунги Путин Россиясининг ҳурфикрли инсонларга қарши қаратилган ғаддор сиëсати қурбони бўлди дейишимиз мумкин. Воқеа расмий матбуот тақдим этаëтгани каби «тасодифий ҳужум эмас» балки «Сиëсий буюртма асосидаги қотиллик» дейиш мумкин. Бу гапга жуда кўп асослар бор. Ўрхон Жамол Россиянинг бугунги коньюнктурасида журналистларга қарши эълон қилинмаган урушнинг навбатдаги қурбони бўлди. Энди Ўрхоннинг шахси ҳақида ҳам гапирсам. Ўн йилдан бери танийман. Мен унинг марҳум отаси Ҳайдар Жамол билан дўст эдим Оллоҳ раҳмат қилсин. Отаси воситасида Ўрхонни яқиндан танидим. Отасига ўхшаган барваста эди. Ўрхон нафақат отасининг жуссасини¸ балки заковат ва мардлигини ҳам олганди. Яхши маънода отасининг бутун фазилатларини мужассам қилган ўғил эди Ўрхон. Ўрхон ҳам отаси Ҳайдар Жамол ҳам “Ўзбекистон Халқ ҳаракати”нинг аъзоси эди. Қўлидан келганча бизни қўллаб-қувватлади. Ҳайдар Жамол оламдан ўтканида мен ўғли Ўрхонга тасалли бергандим. Ўрхон ҳам ўлдирилди. Унинг ўғли Мансурга тасалли бермоқчиман. Мансурбек сенинг отанг ҳам, бобонг ҳам қалам соҳиби ўлароқ, ўз касбига ҳиëнат қилишмади. Сенинг бобонг ҳам, отанг ҳам доим мазлумлар ëнида турган икки буюк инсон эди. Мен сенинг шу икки инсонга лойиқ ўғил бўлиб етишишингни тилайман¸ деди Муҳаммад Солиҳ.\nХабарларга кўра, Ўрхон Жамол икки ҳамкасби – оператор Кирилл Радченко ва режиссёр Александр Расторгуев МАРга шанба, 28 июль куни эрталаб етиб борган.\nМарҳум¸ журналист Ўрхон Жамол Ўзбекистон¸ Қирғизистондаги воқеаларни жойидан туриб ëритиб келган. Шимолий Кавказ, Афғонистон, Ироқ, Ливан ва Сурияда ишлаган Жамол 2008 йилда Россия ва Грузия ўртасидаги можаро ҳақида “Тўққиз кунлик уруш хроникаси” номли китоб ёзган.


Ёшлар сайли талабалар фаоллигини янада оширди\nбеш муҳим ташаббус\nАндижон машинасозлик институтида мамлакатимиз мустақиллигининг 28 йиллик байрами муносабати билан ҳамда Ўзбекистон Республикаси Президенти томонидан илгари сурилган 5 та муҳим ташаббус ижроси доирасида Ёшлар сайли бўлиб ўтди.\n"Жонажон Ўзбекистоним, мангу бўл омон!" шиори остида ташкил этилган тадбирда талаба-ёшлар, институтнинг профессор-ўқитувчилари иштирок этдилар.\nЁшлар сайлига вилоят ҳокимлиги, вилоят хотин-қизлар қўмитаси, кенг жамоатчилик вакиллари, вилоятимиздаги олий таълим муассасалари, Фарғона политехника институти ректорлари бошчилигида профессор-ўқитувчилар, фахрий устозлар ташриф буюрдилар.\nАндижон машинасозлик институти ректори Умид Турдиалиев барчани байрам билан муборакбод этиб, бешта муҳим ташаббуснинг аҳамияти, унда белгиланган муҳим вазифалар хусусида тўхталди. Ташаббус доирасида талабалар ўртасида ўтказиладиган турли танлов ва мусобақалар иштирокчиларига омад тилади.\nИнститутнинг очиқ майдонида мустақилликни мадҳ этувчи расмлар чизиш, ўқитувчи ва талабалар томонидан яратилган техник ишланмалар кўргазмаси ташкил этилган бўлса, ёпиқ спорт биносида шахмат, шашка, стол тенниси, стадионда эса футбол мусобақаларига старт берилди.\nИнститут хушҳаво ҳовлисида талаба йигитлар ош тайёрлаш, талаба-қизлар эса пазандалик бўйича танловда иштирок этиб, ўз маҳоратларини намойиш этдилар.\nИнститут Ахборот ресурс марказида китобхонлар ўртасида "Зукко китобхон" танлови ўтказилди. Иштирокчиларнинг чиқишлари нуфузли ҳакамлар ҳайъати томонидан баҳолаб борилди.\nХотин-қизлар қўмитаси бошланғич ташкилоти ташаббуси билан талаба қизлар томонидан намойиш этилган миллий ва замонавий либослар кўргазмаси барчада катта қизиқиш уйғотди.\n- Ушбу тадбир талабаларимизнинг иқтидор ва салоҳиятларини юзага чиқаришларига кенг имкониятлар эшигини очиб берди, - дейди институт хотин-қизлар ташкилоти раиси Раънохон Юсупова. - Айниқса, уларнинг пухта билим олишга бўлган интилиш, иштиёқини, ижтимоий-сиёсий фаоллигини оширишга катта ёрдам берди.\nКун давомида институтдаги махсус тайёрланган кенг майдонда санъаткор талабалар, турли факультетларнинг "Қувноқлар ва зукколар" жамоаларининг ўзига хос чиқишлари, институт қошидаги академик лицей ҳарбий гуруҳ ўқувчиларининг жанговор тайёргарлик машғулотлари, саҳна кўринишлари, иқтидорли талабалар томонидан ижро этилган рақс ва қўшиқлар барчага байрамона, хуш кайфият улашди.\nЯкунда ёшлар сайли доирасида ўтказилган турли танловлар, спорт мусобақалари ғолиб ва совриндорларига институт ректоратининг диплом, ташаккурнома ва эсдалик совғалари топширилди.\nинститути Ахборот ресурс маркази кутубхоначиси.


"Бўри болаларини қандай ўргатади?" китоби, Лев Николаевич Толстой\nБўри болаларини қандай ўргатади?\nШ.Т. Отабоев , Б.Омонов\nЛ.Толстойнинг асарлари оддий кишиларни саводли қилиш, катта санъат асарларини ҳам тушунишга қодир бўлишга қаратилган. Бу услуб рус адабиётида энг буюк ёзувчилар ижодига хос, хусусан Пушкин, Горькийларни бу сафда кўриш мумкин. Толстой асарлари йил сайин қайта-қайта нашр этилмоқда. Ўз асарларида халқ ҳаётини, курашини, умид-орзуларини тараннум этган буюк ёзувчи ижоди чинакам халқ мулкига, унинг маънавий хазинасига, тарбия дастурига айланди. Ёзувчининг “Бўри болаларини қандай ўргатади” асарида ҳам 130 дан ортиқ ҳикоялар, эртаклар ва масаллар ўрин олган. Китоб кенг китобхонлар доирасига мўлжалланган.


ЎзА - “Мармар”, “Зайтун”, “Қуёш”, “Кўнгил оғочи”, “Етти тоғ чечаги”, “Осмон гумбази” нусхали гиламлар экспорт қилинмоқда\n02.11.2017 14:26 Чоп этиш версияси\n“Мармар”, “Зайтун”, “Қуёш”, “Кўнгил оғочи”, “Етти тоғ чечаги”, “Осмон гумбази” нусхали гиламлар экспорт қилинмоқда\nФарғона вилоятининг Қўштепа туманидаги “Қўштепа ипак гиламлари” Ўзбекистон – Туркия қўшма корхонаси маҳсулотлари қисқа фурсат ичида ички ва ташқи бозорда ўз харидорини топди.\nМамлакатимизда кичик бизнес ва хусусий тадбиркорликни қўллаб-қувватлаш, қулай ишбилармонлик муҳитини яратиш борасида олиб борилаётган тизимли ишлар самарасида хусусий секторнинг ички бозорни сифатли маҳсулотлар билан тўлдириш, юртимиз иқтисодий салоҳиятини юксалтириш, экспорт ҳажмини оширишдаги ўрни тобора мустаҳкамланмоқда. “Қўштепа ипак гиламлари” Ўзбекистон – Туркия қўшма корхонаси ана шундай субъектлардан биридир.\nЎтган йили иш бошлаган қўшма корхонада 1 миллиард 800 миллион сўмликдан зиёд қурилиш-реконструкция ишлари бажарилиб, адрас, атлас, ипак гиламлари ишлаб чиқариш йўлга қўйилди. Корхона маҳсулотлари пишиқлиги, ўзига хос дизайни ва жилоси билан ҳар қандай харидорни мафтун этади.\nДарҳақиқат, бугунги кунда мазкур корхонада ипакдан тўқилаётган сифатли гилам ҳамда адрас маҳсулотлари хорижда ҳам машҳур. Миллий ҳунармандлик анъаналарини ўзида мужассам этган ҳамда замонавий дастгоҳларда тайёрланаётган “Мармар”, “Зайтун”, “Қуёш”, “Кўнгил оғочи”, “Етти тоғ чечаги”, “Осмон гумбази” нусхали гиламлар экспорт қилинмоқда. Адраснинг икки юздан ортиқ тури ишлаб чиқарилмоқда.\n– Миллий ҳунармандлик маҳсулотларимиз ўзининг бетакрорлиги ва юқори сифати билан дунёда довруғ қозонган, – дейди қўшма корхона раҳбари Исмоилжон Ашуралиев. – Айниқса, адраслар, миллий матолар ва ипакдан тўқилган гиламларга қизиқиш катта. Корхонамизда ушбу ҳунарни замонавий асосда ривожлантириш билан бирга миллий ҳунармандликнинг ноёб анъаналарини тиклаш, янги маҳсулот турларини яратишга ҳаракат қилмоқдамиз.\nАйни кунда қўшма корхонада 200 дан зиёд хотин-қиз меҳнат қилмоқда. Яқинда Қирғизистон ва Тожикистонда бўлиб ўтган кўргазмада корхонада ишлаб чиқарилаётган маҳсулотлар ҳам намойиш этилди ва экспортни амалга ошириш бўйича шартномалар тузилди.


Сузиш. Ўзбекистон кубогида янги номлар кашф этиляпти + ФОТО / Olamsport.com\nСузиш. Ўзбекистон кубогида янги номлар кашф этиляпти + ФОТО\nТеглар : СузишЎзбекистон кубоги\nПойтахтимиздаги Республика олимпия захиралари коллежида сузиш бўйича ўтказилаётган Ўзбекистон кубогида учинчи кунги мусобақалар якунига етди.\nШу куни иштирокчилар 100 метр масофага брасс ва чалқанча, шунингдек, 400 метрга эркин ва 4х100 метр масофага эркин усулда сузиш баҳсларида ўз иқтидорларини намойиш этдилар.\nАввало шуни таъкидлаш жоизки, навбатдаги кунги баҳслар ҳам муросасиз руҳда кечди. Эътиборлиси, учинчи кунги баҳсларда ҳам янгидан-янги номлар кашф этилди.\nБевосита энди учинчи кунги баҳсларнинг натижаларига тўхталадиган бўлсак, 100 метр масофага брасс усулида сузишда эркаклар орасида жиззахлик Владислав Мустафин маррага биринчи бўлиб етиб келди. Ушбу мусобақада Республика олий спорт маҳорати мактаби тарбияланувчиси Искандар Саъдуллаев иккинчи, андижонлик Тимур Язиков учинчи ўринни эгаллади.\nХудди шу масофага чалқанча усулда сузиш бўйича бўлиб ўтган мусобақада тошкентлик Алексей Тарасенко олтин медалга сазовор бўлди. Андижонлик Маҳмудшох Қодиров кумуш, сирдарёлик Михаил Клешко эса бронза медали билан тақдирланди.\n400 метр масофага эркин усулда сузишда эркаклар орасида Навоий вилояти вакили Олимжон Одилов, аёллар ўртасида эса Республика олий спорт маҳорати мактаби тарбияланувчиси Анастасия Зелинская шоҳсупанинг энг юқори поғонасига кўтарилишди.\nВа ниҳоят, 4х100 метр масофага эркин усулда сузиш мусобақасида эркаклар ва аёллар ўртасида ғолиблик Навоий вилояти жамоасига насиб этди. Эркаклар ўртасидаги мусобақада иккинчи ва учинчи ўринларни мос равишда Тошкент шаҳри ва Андижон вилояти жамоалари банд этишган бўлса, хотин-қизлар мусобақасида андижонликлар кумуш, пойтахтлик спортчилар эса бронза медалига сазовор бўлишди.


Салли Кравчик «Latte фактори»га қарши чиқди » Ўзбекистон янгиликлари – Zamin.uz\nСалли Кравчик «Latte фактори»га қарши чиқди\n24 сентябрь 2019, 18:53\nMerill Lynch банкининг собиқ президенти бир неча йил аввал америкалик ёзувчи Дэвид Бах «Latte фактори» китобидаги концепцияни танқид остига олди, деб ёзади «Дарё».\nКонцепцияга кўра мунтазам равишда сарф қилинадиган кичик харажатлар одамларга ўзлари тасаввур қилганларидан кўра қимматроққа тушади.\nКитобда тадбиркорлар орасида ичиш урфга кирган ичимлик — бир чашка Latte мисол тариқасида келтирилган. Бахнинг фикрича ушбу қоида барчага нисбатан арзон буюм ва маҳсулотларга ҳам тааллуқли.\n«Бу сиз учун унча катта бўлмаган харажатдек кўриниши мумкин, аммо бир неча йиллар давомида бунга сарфлаган пулларингизни ҳисоблаб чиқсангиз, маблағнинг катталигидан ҳайратга тушади», — дейди Бах.\nУшбу концепция ғарбда жуда тез оммалашган, у ҳақда турли ОАВ, хусусан Forbes журналида кўп ёзилган ва иқтисод қилишни яхши кўрадиганларга уни ўрганиш тавсия қилинган. Ҳатто махсус калькуляторлар ҳам ишлаб чиқилган.\nЛекин, ушбу қоидага қарши чиқувчилар ҳам кам эмас. Улардан бири Merill Lynch банкига икки йилда 3,1 миллиард АҚШ доллари миқдоридаги даромад келтирган, компания собиқ раҳбари Салли Кравчик. Кравчикнинг фикрича, маблағ йиғиш учун инсонга завқ бағишлайдиган майда харажатлардан воз кечиш нотўғри.\n«Икир-чикирлардан воз кечиб иқтисод қилиш — жуда ёмон маслаҳат. Ҳеч ким ҳеч қачон ўзини бу каби майда харажатлардан чеклаб бойиб кетмаган. Ёқимли маҳсулотлардан воз кечиб 5 доллар иқтисод қилишингиз мумкин, лекин кўп нарса йўқотасиз», — дейди Кравчик.\nУ бир чашка Latte ёки бошқа маҳсулотлар инсон кайфиятини кўтариши ва иш фаолиятига ижобий таъсир кўрсатишини таъкидлади. Сарф қилинган 5 доллар кейинчалик ўзини қоплайдиган инвестиция эканлигини тушунтирган.\nЯнгиликлар » Дунё » Салли Кравчик «Latte фактори»га қарши чиқди\n19:45 Инсон бир кун нафас олишига қанча миқдорда сув керак?\n18:30 Мадуро: "АҚШ ҳарбий куч ишлатса, бу унга Вьетнам урушидан қимматроққа тушади"\n06:30 Олимлар глобал исишга қарши курашиш учун қуёшни тўсишни таклиф қилишди


“Биродарлар қабри” мажмуаси: мангу олов ёнига гулчамбар қўйилди - 10.05.2021, Sputnik Ўзбекистон\n“Биродарлар қабри” мажмуаси: мангу олов ёнига гулчамбар қўйилди\n9 май куни "Биродарлар қабрлари" ёдгорлик мажмуасидаги мангу олов ёнига гулчамбарлар қўйилди. 10.05.2021, Sputnik Ўзбекистон\nфото, 9 май - ғалаба байрами, хотира ва қадрлаш куни, ўзбекистон, мултимедиа\n9 май куни "Биродарлар қабрлари" ёдгорлик мажмуасидаги мангу олов ёнига гулчамбарлар қўйилди.\nЁмғир ёғишига қарамай 9 май куни эрталаб Тошкентдаги Волгоград қабристонида одамлар гавжум.\nМинглаб шаҳарликлар мусаффо осмон ва она ватанининг озодлиги учун жонини фидо қилган қурбонлар хотирасини ёдга олиш учун келдилар\nЧет давлатларнинг дипломатик ваколатхоналари ходимлари мангу олов ёнига гул қўйдилар.\nРоссия Федерациясининг Ўзбекистондаги элчиси Олег Мальгинов гулчамбар қўйди\nМаросимда Россия Федерациясининг Ўзбекистондаги элчиси Олег Мальгинов, Россотрудничество ваколатхонаси раҳбарияти ва бошқа фахрий меҳмонлар иштирок этишди.\n"Биродарлар қабрлари" ёдгорлик мажмуасига Улуғ Ватан уруши қаҳрамонлари хотирасини ёд олишга келган меҳмонлар\nВолгоград қабристонига Улуғ ватан уруши қаҳрамонлари хотирасини ёд олиш учун келган меҳмонлар


Чўнтак принтери суратларга худди «Гарри Поттер»даги каби «жон» бағишлайди\nЧўнтак принтери суратларга худди «Гарри Поттер»даги...\n03.02.2018 01:02 0 494\nХитойнинг «Xiaomi» компанияси «XPRINT Pocket AR Photo Printer» номли чўнтакда кўтариб юриш мумкин бўлган принтерни тақдим этди. Қурилманинг ўзига хос жиҳати у худди «Гарри Поттер» фильми ва китобларидаги каби суратларга «жон» бағишлай олади, деб хабар берди «4PDA.ru».\n«XPRINT Pocket AR Photo Printer»да махсус мобил дастур ёрдамида олинган суратларни чоп этиш мумкин. Дастур суратга олиш вақтида қисқа видеони ҳам тасвирга олади. Чоп этилган суратга смартфон камерасининг объективи орқали қаралганида, дисплейда суратларга «жон» кирганини кўриш мумкин (яъни у ўша вақтда видеога олинган ҳолатни кўрсатади).\n«Xiaomi» компаниясининг таъкидлашича, дастур суратни атига 0,28 сонияда танийди. Принтерга «Bluetooth» ёки NFC орқали уланиш мумкин. Дастурни Android 5.0 ва iOS 9.0 ҳамда ундан юқори амалий тизимлар кўтара олади.\nПринтернинг ўлчамлари 133 х 80 х 27 миллиметрга тенг бўлиб, оғирлиги 237 граммни ташкил этади. Аккумулятор сиғими эса 650 мА/соатга тенг. Сурат махсус 54 х 86 ўлчамидаги қоғозга чоп этилади. Қурилманинг нархи 63 доллар бўлиб, суратлар чоп этиладиган 20 та варақдан иборат жамланма 6 доллар туради.\nТехнология 24/02, 23:21


Тошкентда “Tracker” ҳайдовчиси ЙПХ ходимини уриб юборди (ВИДЕО)\nИжтимоий тармоқларда Тошкент шаҳар ИИББ ходимига нисбатан содир бўлган ЙТҲ ҳақидаги видеолавҳалар тарқалмоқда. Тошкент шаҳар ИИББ бу борада маълумот берди.\nУшбу ҳодиса 2021 йилнинг 23 сентябрь куни соат 07:30 ларда Юнусобод тумани, Амир Темур кўчасида содир бўлган. Тошкент шаҳар ИИББ ЙҲХБ ЙПХБ инспектори кичик сержант Анвар Отабоев хизмат вазифасини ўташ жараёнида, 1973 йилда туғилган Ш.У. бошқарувидаги “Cobalt” русумли автомашинани хуштак ва жезл орқали тўхтатган вақтида, унинг орқасидан ҳаракатланиб келаётган, 1989 йилда туғилган К.У. “Tracker” русумли автомашинани бошқарувини йўқотиб, “Cobalt” билан тўқнашган ва хизмат олиб бораётган ЙҲХБ инспекторини уриб юбориб, ағдарилиб дарахтга урилган.\nЙТҲ натижасида ЙҲХБ инспектори ҳамда “Tracker” автомашинасининг йўловчиси Д.У. тан жароҳатлари олиб касалхонага ётқизилганлар.\nМазкур ҳолат юзасидан Ўзбекистон Республикаси Жиноят кодексининг 266-моддаси 1-қисми билан жиноят иши қўзғатилган. Тергов якуни бўйича тўпланган хужжатлар қонуний қарор қабул қилиш учун судга юборилган. Ҳозирда ЙҲХБ ходимининг аҳқоли яхши.\nКиритилди: 12:15 10.05.2022. Ўқилди: 3078 марта. Фикрлар сони: 8 та.


Қирғизистоннинг Жалолобод вилояти Сизоқ туманидаги Қорадарё қишлоғида Ўзбекистоннинг Андижон вилоятидан қочиб ўтган бешюздан ортиқ одам яшамоқда.\n09 март 2021, Тошкент вақти: 07:18\n20 май куни бу лагерда яшаётган ўзбекистонлик қочқинлар дунё ҳамжамиятига йўллаган мурожаатларини халқаро оммавий ахборот воситалари мухбирларига ўқиб эшиттирди.\nМурожаатда халқаро ҳамжамият Андижондаги воқеаларга холис баҳо бериши зарурлиги, қочқинлар ва уларнинг Андижонда қолган қариндошлари ҳаётига Ўзбекистон ҳукумати томонидан тахдид қилиниши мумкинлиги тўғрисида гап боради.\nШунингдек, Ўзбекистонлик қочқинлар етти кишидан иборат сиёсий қичоқлар қўмитасини тузганликларини ҳам эълон қилдилар. Қўмита аъзолари исм-шарифлари ҳозирча сир сақланмоқда. Бу қўмита аъзоларидан бирининг Озодлик радиоси мухбирига айтишича, сиёсий қочоқлар қўмитаси Қирғизистонда яшаётган ўзбекистонлик қочқинлар номидан фаолият кўрсатади.


Яқин Шарқ бўҳрони бошқа можароларга ҳам сабаб бўлмоқдa\n25 январ 2021, Тошкент вақти: 13:27\nИсроил армияси қисмлари Фаластин ҳудудларида ҳарбий амалиётларни давом эттириб, Наблус шаҳри шимолида жойлашган “Бит Илма” қочқинлар лагерида рейд ўтказди.\nФаластин хавфсизлик хизмати маълумотига кўра, отишмалар пайтида Фаластин озодлик ҳаракатининг “Абу Али Мустафо” қуролли гуруҳига аъзо бўлган Баха Хатарий ҳалок бўлган. Шунингдек, Исроил армияси Иордан дарёсининг ғарбий соҳилида ўтказган амалиёт давомида 16 фаластинлик ҳибсга олинган.\n“Франс-пресс” ахборот агентлиги хабарига кўра, 2000 йилда Исроилга қарши исёнлар бошлангандан бери 5563 одам, асосан, фаластинликлар ҳалок бўлган.\nДунёга таниқли сиёсатчилар ва дин арбоблари Исроил-Фаластин можароси шунчаки минтақавий эмас, балки халқаро миқёсдаги муаммо эканини таъкидламоқда.\nТуркия ва Испания раҳбарлари ташаббуси билан 12-13 ноябрь кунлари Истанбулда БМТ ҳомийлигида “Маданиятлар иттифоқи” номли халқаро анжуман бўлиб ўтди. Унда дунёнинг ўнлаб таниқли сиёсий арбоблари ва етакчи мутахассислари маъруза қилди. Хусусан, йиғилишда сўзга чиққан Испания бош вазири Хосе Луис Родригес Сапатеро Яқин Шарқ можароси бошқа можароларга сабаб бўлаётганини таъкидлади.\n“Мен Фаластиндаги вазият аянчли эканини айтиб ўтмоқчиман. “Маданиятлар иттифоқи” ҳисоботида Яқин Шарқ можароси батафсил ўрганиб чиқилди. Бу можаро бошқа можаролар келиб чиқишига сабаб бўлмоқда. ... Дунё ҳукуматлари ва халқаро жамоатчилик бу муаммони ҳал этишда зудлик билан чоралар кўриши керак ”, - деди Испания бош вазири.\nАнжуманда сўзга чиққанлар Исроил ва Фаластин можаросининг ҳал этилиши экстремистлар кўпайиши жараёнини тўхтатишда муҳим аҳамиятга эгалигини билдирди.\n“Улар, яъни экстремистлар мусулмон дунёси ғазабини қўзғаётган Араб-Исроил можаросига эътибор қаратиб, ўз сафларини кенгайтиришга уринмоқда”, – деди анжуман ташкилотчиларидан бири Эммануэл Каттан.\nАнжуманда Исроил ва Фаластин можаросининг ҳал этилиши Ғарб ва мусулмон дунёси муносабатлари яхшиланишида муҳим рол ўйнаши таъкидлаб ўтилди.\nБироқ 14 ноябрь куни Фаластиндаги ҳукмрон “Ҳамас” гуруҳи мухториятнинг шу ой охирида тузилиши кутилаётган янги бирлик ҳукумати Исроилни тан олмаслигини маълум қилди.\nТўққиз ой олдин Фаластинда ўтказилган сайловда радикал “Ҳамас” гуруҳи ҳокимият тепасига келганидан сўнг Европа Иттифоқи ва АҚШ мухториятга кўрсатилаётган молиявий ва бошқа ёрдамларини тўхтатиб қўйган эди. Улар халқаро ёрдам давом этиши учун Фаластин ҳукуматидан Исроил давлатчилигини тан олишни, зўравонлик сиёсатидан воз кечишни ва Фаластин-Исроил ўртасида илгари имзоланган барча келишувларга риоя қилишни талаб этмоқда.\n15 ноябрь куни Миср пойтахти Қоҳирада Яқин Шарқ тинчлик жараёни ҳомийлари, яъни АҚШ, ЕИ, Россия, БМТ ва Ғарб давлатлари дипломатлари учрашуви бошланади. Араб давлатлари Исроил ҳарбийларининг Фаластинда тўрт ярим ойдан бери давом этаётган босқинини кескин танқид қилмоқда. Йиғилишда ана шу масала муҳокама этилиши кутиляпти.


2020 йилги давлат харажатлари 42 фоизга ортгани маълум қилинди\nМолия вазирлиги ҳузуридаги Бюджет-солиқ тадқиқотлари институти директори Жаҳонгир Ниғматов АОКАда ўтказилган матбуот анжуманида бу йилги давлат харажатлари кутилганидан 42 фоизга ортиқни ташкил қилаётганини айтди.\n«Пандемия даври бизга кўп нарсани ўргатди. Айниқса, қайси соҳаларга қандай харажат қилишимиз кераклигини тушуниб етдик. Масалан, аввал биз кутмаган натижалардан бири — пандемия пайтида ижтимоий ҳимояга муҳтож бўлган аҳоли сони анча кўпайиб кетди.\nАгар рақамларга тўхталсак, бюджет параметрлари 2,08 трлн сўм тасдиқланган бўлса, кутилаётган харажатлар миқдори 4 трлн бўлиб кетди. Яъни, харажатлар 42 фоизга ошди», — деди институт директори.\nШунингдек, мутасадди суғурта бозорини ривожлантириш борасида кутилаётган янгиликлар ҳақида ҳам тўхталган.\n«Ҳозирда суғурта бозорини ривожлантириш стратегияси ишлаб чиқилмоқда. Бунинг бажарилиши охирига етиб қолди. Бунда иккита энг асосий нарса назарда тутилган. Биринчидан, Соғлиқни сақлаш вазирлиги билан биргаликда мажбурий тиббий суғурта соҳасини ривожлантириш ишларини олиб боряпмиз. Иккинчидан, қишлоқ хўжалиги соҳасида суғурталаш тизимини йўлга қўймоқдамиз.\nПандемия даврида суғурта бозорини ривожлантириш доирасида қишлоқ хўжалигини суғурталаш жуда зарурлиги маълум бўлди. Бу бугунги кунда муҳим аҳамиятга эга бўлган индекс суғуртасини ривожлантириш орқали амалга оширилмоқда», — дея Жаҳонгир Ниғматов сўзларини келтирмоқда Kun.uz мухбири.


Ўзбекистонда ген инженерияси ёрдамида ғўзанинг янги нави яратилди - Anhor\nAnhor Все посты Ўзбекистонда ген инженерияси ёрдамида ғўзанинг янги нави яратилди\nЎзбекистонда ген инженерияси технологияси ёрдамида қишлоқ хўжалик ўсимликларининг янги навлари устида ишланмоқда. Улар сифатли ҳосил олиш ҳамда маҳаллий далаларнинг ҳосилдорлигини оширишда ёрдам беради, деб ёзади Uzbekistan Today.\nБугунги кунда “Пролок” навли ғўза Ўзбекистонда ген инженериясини қўллаган ҳолда яратилган қишлоқ хўжалик ўсимликларининг ягона нави ҳисобланади. Ушбу нав дастлабки йилда 20 гектар майдонга экилди, ҳозир эса 17 минг гектардан зиёд майдонга экилмоқда. Олимлар Ўзбекистонда анъанавий тарзда етиштириладиган ҳамда асосан 4-5 турдаги пахта толасини берадиган ғўза навларидан 1-2 турдаги толани олиш имконини берувчи навни ярата олди. Ғўзанинг ушбу навидан юқори сифатли, синтетик толалар ёки юқори сифатли пахта толаларини қўшмаган ҳолда кўйлак газламаларини олиш мумкин.\nМазкур нав Ўзбекистон Фанлар Академияси, Қишлоқ ва сув хўжалиги вазирлиги, “Ўзпахтасаноат” уюшмаси ҳузуридаги Геномика ва биоинформатика маркази лабораторияларида яратилди. Бугунги кунда марказда пахтадан ташқари бошқа қишлоқ хўжалик ўсимликларининг янги навлари устида ҳам иш олиб борилмоқда. Uzbekistan Today мухбирлари олимларнинг бу борадаги ишларини ўрганди.\nМарказ лабораторияларида ғўзанинг асосий касалликлар ва зараркунандаларга чидамли бўлган янги навларини олишга қаратилган тадқиқотлар олиб бориляпти.\nМутахассисларнинг бошқа гуруҳи эса ғаллакорларнинг муаммолари билан шуғулланмоқда. Улар юқори кўрсаткичли клейковинага эга ун олиш имконини берувчи янги нав устида ишлаяпти. Бу макарон ва нон саноати учун жуда муҳим кўрсаткич ҳисобланади. Олимлар ҳосилдорликни камайтирувчи занг касалига чидамли бўлган ғалланинг янги навини яратиш устида фаолият олиб бормоқда.\nШу билан бирга, мутахассислар илдиз тизими яхшироқ ривожланган картошканинг янги навини ҳам олишга уринаётир.\nБундан ташқари эса, марказ лабораторияларида ген модификацияланган ҳужайралардан бир нечта узум тупи етиштириляпти. Мутахассислар меваларининг таркибида глюкоза миқдори кўп бўлган ноёб узум навини олишга умид қилмоқда. Бундай маҳсулот бозорда ҳар доим катта талабга эга.\nФотосурат: Uzbekistan Today\nТошкентда автобусларга чиқиш ва тушишда янги қоидалар жорий этилмоқда. Энди автобус салонига фақат олд эшикдан чиқиш мумкин. Бу ҳақда “Тошшаҳартрансхизмат”...\nРасул Кушербоев Ахборотлаштириш ва телекоммуникациялар соҳасида назорат бўйича давлат инспекцияси бошлиғига Twitter ижтимоий тармоғини блокировка қилиш сабабини асослантирилган ҳолда тушунтиришини...\nКонституцияга тузатишлар киритиш бўйича комиссияга Акмал Саидов раислик қилади\n20 May 2022 12:03


ХАРАЖАТЛАР КАМАЙДИ » "Жиззах ҳақиқати" ва "Джизакская правда" газеталари таҳририяти сайти\n"Жиззах ҳақиқати" ва "Джизакская правда" газеталари таҳририяти сайти » Қарор ва ижро » ХАРАЖАТЛАР КАМАЙДИ\n26 июль 2017 09:41 Просмотров: 89 Комментариев: 0 Напечатать\nРеспублика Вазирлар Маҳкамасининг 2017 йил 31 майдаги "Жиззах вилоятида ишлаб чиқариш тармоқларини ривожлантиришни тубдан жадаллаштириш, тадбиркорлик фаолиятини рағбатлантиришнинг янги ёндашувлари ва методларини синаб кўришга доир комплекс чора-тадбирлар тўғрисида”ги қарори вилоят тадбиркорларига бир қатор солиқ имтиёзлари ва префернцияларни берди.\nХусусан, ушбу қарорга мувофиқ жорий йилнинг 1 июлидан 2021 йилнинг 1 январигача вилоятимиз фермер хўжаликлари учун ягона ижтимоий тўлов ставкасини 5 фоиз миқдорида белгилаш, улар томонидан ходимларнинг энг кам сони нормативларига риоя этилган тақдирда солиқ имтиёзидан фойдаланиш ҳуқуқи берилди.\nВилоят фермер хўжаликлари пахта хом ашёсини йиғиб-териб олиш учун мавсумий ишларга жалб этиладиган ходимларнинг меҳнатга ҳақ тўлаш фонди бўйича ягона ижтимоий тўловдан озод қилинади. Чунончи, фермер хўжалиги гектарига 30 центнер пахта ҳосили берадиган 50 гектарлик ер майдонига эга бўлса, нормативга кўра ҳар бир гектарга 0,55 нафар ишчи, 50 гектарга 28 нафар ишчи-ходим бўлиши лозим. Ишчининг ўртача иш ҳақи 400.000 сўм бўлса, 28 нафар ишчининг бир ойлик иш ҳақи фонди 11.200.000 сўмни ташкил этади.\nҲозирда 11.200.000 сўм иш ҳақи фонди учун қонунчиликда ўрнатилган 15 фоизлик солиқ ставкаси 1.680.000 сўмни ташкил қилади. Демак, ягона ижтимоий тўловни 5 фоиз ставкаси ҳисоблаш асосида фермерда бир ойда 1.120.000 сўм, бир йилда 10.080.000 сўм харажатларни қисқартириш имконияти яратилади.\nШунингдек, фермерлар пахта терими вақтида мавсумий ишларга жалб қилинган ходимларга тўланадиган терим пуллари бўйича 5.625.000 сўм ягона ижтимоий тўловдан озод этилди.\nЗафаробод туман давлат солиқ инспекцияси раҳбари.


Бугун Ўзбекистон У-14 чемпионатига қуръа ташланади - EFFECT.UZ\n. 11:00 | 30.09.2021\nМазкур мусобақада Суперлига ва Про лиганинг 19 клуби тарбияланувчилари ва сўнгги йиллардаги фаолияти орқали мамлакат футболи ривожига муносиб ҳисса қўшаётган “Одил жуниор” жамоаси иштирок этади.\nЖамоалар қуръа ёрдамида 5 та гуруҳга ажратилади. Ҳар бир гуруҳ ғолиби, шунингдек, гуруҳлар якунига нисбатан яхшироқ натижа қайд этган 3 та 2-ўрин эгалари ¼ финалда тўп суриш ҳуқуқини қўлга киритади.\nҚуръа ташлаш маросими бугун соат 12:00 да бошланади ва Мйcужоо платформаси орқали жонли эфирда намойиш этилади.\nTeglar:superliga, Про лига, Ўзбекистон


Чирчиқда бир аёлнинг мурдаси ювиниш хонасида яланғоч ҳолатда топилди\nМаълум бўлишича, бу 26 ёшли К.М.нинг мурдаси бўлган. Унинг мурдаси қотилликдан сўнг уч кун ўтиб топилган.\nТОШКЕНТ, 30 апр — Sputnik. Чирчиқ шаҳрида бир аёлнинг мурдаси уйининг ювиниш хонасида яланғоч ҳолатда топилди.\nБош прокуратура матбуот котибининг Sputnik нашрига маълум қилишича, бу 26 ёшли К.М.нинг мурдаси. 26 апрель куни топилган мурдада енгил тан жароҳатлари бўлган.\nТергов-тезкор ҳаракатлар натижасида К.М. 25 март куни Қозоғистондан қайтиб келганлиги ва у 14 кун мобайнида Самарқанд вилоятида карантинга олинганлиги аниқланган. К.М.да COVID-19 аниқланмаганлиги боис унинг ўлими юзасидан 28 апрель куни судга оид тиббиёт экспертизаси тайинланган.\nЭкспертиза К.М.нинг ўлимига бош мия ёпиқ жароҳати, бош мия энса соҳаси юмшоқ пардаси остига қон қуйилиши, бош энса ва ён соҳалари тери ости қон қуйилиши сабаб бўлганлигиyb кўрсатган.\nАниқланишича, 23 апрель куни К.М.нинг хонадонига таниши 22 ёшли, муқаддам судланган таниши Р.Х. келган ва улар бирга спиртли ичимлик ичишган. Кейин улар ўртасида келишмовчилик келиб чиққан. Жанжал вақтида Р.Х. марҳуманинг бўйин соҳасини бўғиб, бош қисмини ерга уриб, тан жароҳати етказган. Сўнгра қотил мурдани ювиниш хонасига олиб кириб ваннага солган. У ўзига келмаганлигини кўрган ва “SamsungJ7” русумли телефонини олиб, воқеа жойидан яширинган.\nМазкур ҳолат юзасидан шаҳар прокуратураси томонидан Р.Х.га нисбатан ЖКнинг 97-моддаси 1-қисми билан жиноят иши қўзғатилган. Ҳозирда у қўлга олинган ва тергов ҳаракатлари олиб борилмоқда.


ОФК: Умар Абдулраҳмон ҳам жазога тортилди\n16 декабрь, 2016, 22:34\n"Ал Айн" клуби ярим ҳимоячиси Умар Абдулраҳмон ОФК Тартиб-интизом қўмитаси қарорига мувофиқ жаримага тортилади.\nОсиё чемпионлар лигасининг дастлабки финал учрашувидан сўнг ОФК матбуот хизмати Умар Абдулраҳмондан телевидение учун қисқа интервью беришини сўраган, аммо "араб юлдузи" бу таклифни кескин рад этган ва кийиниш хонаси томон йўл олган.\nОФК Чемпионлар лигаси 2016 йилги регламентининг 57.3-бандига мувофиқ, ОФК матбуот хизмати ўйиндан сўнг исталган футболчини ёки жамоа расмий вакилларини телевидение учун қисқа интервью беришга таклиф этиши мумкин ва футболчи ёки жамоа расмийлари бунга амал қилишга мажбурлар.\nШу сабабли ОФК Тартиб-интизом қўмитаси Умар Абдулраҳмонни 10,000 АҚШ доллари миқдорида жаримага тортади. Бу тўлов қарор кучга кирган кундан бошлаб 30 кун ичида тўланиши шарт. Шунингдек, Умар Абдулраҳмон томонидан шу ёки шунга ўхшаш қоидабузарликлар яна такрорланса, ОФК Тартиб-интизом қўмитаси янада жиддийроқ жазо қўллаши ҳақида футболчини огоҳлантирди.


Дмитрий Медведев Ўзбекистонга келади » Новости Узбекистана сегодня: nuz.uz\nНовости Узбекистана → Менинг Ўзбекистоним → Дмитрий Медведев Ўзбекистонга келади\n27-05-2019 16:08 0 572 Рейтинг1 Чоп этиш\nРФ бош вазири Дмитрий Медведев Ўзбекистон ва Россия ҳукумат раҳбарлари даражасидаги Қўшма комиссиянинг 30 май куни Тошкентда бўлиб ўтадиган биринчи йиғилишида иштирок этади. Бу ҳақда РФ ҳукумати матбуот хизмати хабар берди деб ёзади, халқ сўзи\nУнда қайд этилишича, Дмитрий Медведев ҳамда Ўзбекистон бош вазири Абдулла Арипов Россия ва Ўзбекистон ҳукумат раҳбарлари даражасидаги Қўшма комиссиянинг биринчи йиғилишини ўтказади.\nРоссия ҳукумати раҳбарининг Ўзбекистон Президенти Шавкат Мирзиёев билан учрашуви ҳам режалаштирилган.\nМузокаралар чоғида савдо-иқтисодий, инвестициявий, илм-фан, таълим ва маданий-гуманитар соҳалардаги ўзаро алоқаларга оид долзарб масалалар муҳокама қилинади.\nБундан ташқари, энергетика ва саноат, транспорт, юқори технологиялар ҳамда қишлоқ хўжалиги соҳаларидаги йирик қўшма лойиҳалар кўриб чиқилади.\nТашриф доирасида турли жабҳаларда ўзаро ҳамкорлик қилишга оид қўшма ҳужжатлар имзолаш учун тайёрланмоқда.


«Келиб кечирим сўрашини кутаман». Барчин Ғофурова отаси билан муносабатлари ҳақида гапирди - 12 Января 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2022 » Январь » 12 » «Келиб кечирим сўрашини кутаман». Барчин Ғофурова отаси билан муносабатлари ҳақида гапирди\n«Мен ҳам ота меҳрини ҳис қилишни хоҳлаганман», — дейди у\nАктриса Барчин Ғофурова YouTube’даги «Chotki Tv» лойиҳасига берган интервьюсида отаси билан муносабатлари ҳақида гапирди.\nУнинг сўзларига кўра, отасини қайтаришга ҳаракат қилган. «Жигарбандим» фильмининг премьерасига билет ҳам олиб бориб берган. Бироқ отаси ҳаёт шундай эканини, катта бўлса буни тушуниши кераклигини айтган. Актриса отасининг кечирим сўрашини кутишини таъкидлади. Барчин Ғофурова отасига дунёга келтиргани учун раҳмат айтди. Актриса шу сабабли, турмушга чиқишдан қўрқади.\n«Отам мен учун ўлган. Отамни қайтаришга ҳаракат қилганман. ‘Жигарбандим’ киносининг премьерасида билет ҳам олиб бориб берганман. ‘Ҳаёт шунақа. Катта бўлсанг тушунасан’, деди. Мен ҳам бошқаларга ўхшаб отанинг меҳрини ҳис қилишни хоҳлаганман. Дунёга келтиргани учун раҳмат. Лекин отанинг вазифалари ҳам бор. Мен отамнинг келиб кечирим сўрашини кутаман. Олдин онамни айбдор деб билардим. Чунки онам жуда ҳам ғурурли инсон. Шунинг учун мен оила қуришдан қўрқаман», — дейди актриса.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 20 | Добавил: www.horazm.net | Теги: #habarlar, #xabarlar, #Yangilik, #news, #ahborot, #uznews, #новости, #Yangiliklar, #newsuz | Рейтинг: 0.0/0


ЮКСАКЛИКНИ ЗАБТ ЭТИШ ИБТИДОСИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 19 Май 2014\tКӯришлар: 1232\nДавлат бошлиғи Эмомали Раҳмоннинг раҳбарлик фаолиятини шартли равишда тӯрт даврга бӯладиган бӯлсак, 1992-1997 йилларни «Давлат ва миллатни ҳалокат гирдобидан сақлаш» даври, 1998-2000 йилларни – «Тинчлик ва устуворликни мустаҳкамлаш» даври, 2001-2006 йилларни – «Яратувчилик ва ободонлаштириш» даври деб атасак, унда 2007-2013 йилларни «Чӯққиларни забт этиш ибтидоси» даври, деб аташимиз мумкин бӯлади. Тожикистон давлати тикланиши энг янги даври 2006 йилнинг 6 ноябрида бошланди.\nӮша куни Эмомали Раҳмон сайловчиларнинг 80 фоиз овоз билан қӯллаб-қувватлаши орқали тинч, озод, шаффоф фазода келгуси 7 йилга қайтадан Тожикистон Республикаси Президенти этиб сайланди ва мамлакатда янги тарихий давр бошланди, бу даврни улкан тӯсиқларни ёриб ӯтиш ёки чӯққиларни забт этиш даври, деб аташ мумкин.\nТожикистон халқи томонидан турмушнинг янги даража-ю сифатига эришиш учун бартараф ва забт этилиши лозим барча қийин тӯсиқлар ҳамда юксак чӯққилар мамлакат Президенти Эмомали Раҳмоннинг 2006 йилнинг 18 ноябрида тантанали қасамёд қабул қилган куни аниқ қилиб ифода этилган эди.\n«Аллоҳнинг муқаддас номи, онам оқ сути, ота ва оналар дуолари, катта ва кичикнинг дастурхони нону тузи, Ватан муқаддас сув ва замини билан тожик давлати ва миллати бугунги куни ҳамда эртанги тақдири учун барча масъулиятни ӯз зиммамга оламан, дея қасамёд қиламан.\nСевимли мамлакат етти миллион фарзанди ҳаёти билан қасамёд қиламан, бутун борлиғим, тажрибам ва иродамни мустақил Тожикистонга бағишлайман».\nӮша куни мамлакат бошлиғи Эмомали Раҳмоннинг юрак тубидан янграган ушбу самимий, амалий ва илҳомлантирувчи қасамёди Тожикистоннинг ҳар бир фуқароси қалбига йӯл топди ва уларнинг юртимиз порлоқ келажагига бӯлган умид ва ишончини мустаҳкамлади.\nМустақил Тожикистон 15 йиллик давлат тарихи тӯғрисида эслатиб ӯтаркан, Давлат бошлиғи Эмомали Раҳмон: «Ушбу давр давомида биз нафақат фуқаролар тинчини бузгувчи оловни ӯчирдик, балки халқимиз жипслашувини таъминладик, мустақил давлат ва давлатчилик пойдеворини қӯйдик, тарих олдидаги масъулиятимизни ҳис қилган ҳолда миллий тинчлик, келишув ва енгилмас бирлик ӯрнатдик, халқаро ҳамжамиятда муносиб ӯрин эгалладик», дея таъкидлади.\nТожикистон Республикаси Ҳукуматининг мамлакат аҳолиси турмуш тарзи даража-ю сифатини янги даврнинг келажак етти йилида (2007-2013 йиллар) юксалтиришга йӯналтирилган учта стратегик мақсадлари сифатида энергетик мустақиллик, озиқ-овқат хавфсизлигини таъминлаш ва мамлакатни коммуникацион берк кӯчадан чиқариш, дея белгиланди.\nШу билан бир қаторда давлатчиликнинг янги жараёндаги биринчи даражали вазифалари сифатида қуйидагилар санаб ӯтилди: саноатнинг, айниқса, енгил, озиқ-овқат ва қайта ишлаш саноати, инвестицион фаолият, кичик ва ӯрта тадбиркорликни ривожлантириш, солиқ-бюджет ва молия-қарз сиёсатини мукаммаллаштириш, давлат хизматчилигини касбий ташкил этиш йӯли билан давлатни бошқариш ислоҳотини давом эттириш, иқтисодиётнинг янги структурасини мукаммаллаштириш, касбий омилкорлик асосида кадрларни танлаш, турли органларда вазифаларнинг такрорланишини бартараф этиш, марказий ва маҳаллий давлат органлари фаолиятлари самарадорлигини ошириш ва шаффофлигини таъминлаш, коррупция ва порахӯрликка қарши курашни кучайтириш.\nМамлакат ташқи сиёсати истиқболини Эмомали Раҳмон қуйидаги сӯзлар билан белгилаб берди: «Яратувчилик энг янги тарихий даврида биз ӯзимизнинг «очиқ эшиклар» дастурий сиёсатимизни давом эттирамиз. Унинг асосий мазмуни жаҳоннинг барча мамлакатлари билан ӯзаро манфаатли ва беғараз ҳамкорлик ҳисобланади».\nҲеч қанча вақт ӯтмасдан, мамлакат Президенти Эмомали Раҳмон томонидан ушбу даврга аниқлаб берилган вазифаларни бажариш бошланди.\n2006 йилнинг 30 ноябр куни, аллақачон, Тожикистон Республикаси Ҳукумати янги таркиби ташкил этилди. Янги таркибда вазирлик, давлат комитетлари ва бошқа марказий идоралар сони 25 тадан 17 тага қисқартирилди, яъни бошқариш органлари фаолияти шаффоф тизимини шакллантириш, бюджет маблағларини тежаш ва улардан самарали фойдаланиш, Тожикистон Республикасининг устувор иқтисодий, ижтимоий-маданий ривожланишини таъминлаш каби давлатни бошқариш ислоҳоти бӯйича белгиланган янги мақсадларга мувофиқ эди. Шундай қилиб, давлат ҳокимияти марказий ижроия органи жиддий равишда қисқартирилди.\nДавлат бошлиғи Эмомали Раҳмон Тожикистон янги Ҳукумати биринчи мажлисида яна бир бор ӯзининг содиқлиги тӯғрисидаги қасамёдини эслатиб ӯтди ҳамда у фақатгина Президентнинг қасамёди эмас, балки унинг билан мамлакат Ҳукумати таркибида ва давлат ижроия ҳокимияти барча зиналарида фаолият юритаётган ҳар бир кишининг қасамёди ҳамдир, дея таъкидлади. Давлат бошлиғи: «Стратегик вазифаларни бажариш доимий ва фидойиларча меҳнатни талаб этади», дея таъкидлади.\n2006 йилнинг 15 декабрида Тожикистон Республикаси Президенти Эмомали Раҳмон иштирокида «Сангтӯда-1» ГЭСи тӯғони қурилиши бошланди.\nУшбу унутилмас воқеа Давлат бошлиғи Эмомали Раҳмон ва мамлакат Ҳукуматининг янги тарихий давр вазифасини амалга оширишдаги илк устувор қадами бӯлди. Ушбу қувончли воқеалар мустақил Тожикистон энг янги тарихида яратиш ва ободонлаштириш жараёнини бошлади.\nЭНЕРГЕТИК ХАВФСИЗЛИКНИ ТАЪМИНЛАШ\n«Сангтӯда-1» ГЭСи биринчи турбинаси 2008 йилнинг 20 январ куни, яъни қурилиш бошланганидан бир йилу бир ойдан сӯнг ишга туширилди. Ӯша йилнинг 1 июлида иккинчи турбина, 5 ноябрда эса, гидроэлектростанциянинг учинчи турбинаси ҳаракатга келтирилди.\n2009 йилнинг 31 июл куни Тожикистон Республикаси Президенти Эмомали Раҳмон ва Россия Федерациясининг ӯша вақтдаги Президенти Дмитрий Медведев иштирокида «Сангтӯда-1» ГЭСининг ҳамма 4 турбинаси фойдаланишга топширилди.\nШундай қилиб, Тожикистон Совет иттифоқи емирилгандан сӯнг, 670 мегаватт қудратга эга йирик ГЭС қурган биринчи ва ягона республика бӯлди.\n2006 йилнинг 20 феврал куни Тожикистон Республикаси Президенти Эмомали Раҳмон, Эрон Ислом Республикаси Энергетика вазири Сайид Парвиз Фаттоҳ ва Афғонистон Ислом Республикаси Энергетика ва сув хӯжалиги вазири Алихӯжа Муҳаммад Исмоилхон ва бошқа расмий шахслар иштирокида «Сангтӯда-2» ГЭСи қурилиши бошланди. Ушбу ГЭС қурилишига Тожикистон ва Эрон ҳисобидан 220 миллион АҚШ доллари сарфлаш кӯзда тутилган эди.\n2011 йилнинг 5 сентябрида Тожикистон Республикаси Президенти Эмомали Раҳмон ва Эрон Ислом Республикаси собиқ Президенти Маҳмуд Аҳмадийнажод иштирокида ушбу ГЭС биринчи турбинаси ишга туширилди.\nГидроэлектростанциянинг иккинчи турбинаси 2013 йилда ишга тушди.\nИкки тарафлама келишувдан сӯнг, ГЭС ишга туширилгач, унинг даромадлари аввалги 12,5 йил мобайнида Эронга ӯтказилади, ушбу муддат ӯтгач эса, гидроэлектр станцияси Тожикистон мулкига айланади.\n2006 йилнинг 5 май куни «Барқи Тожик» ва Хитой Халқ Республикаси «ТВЕА» компанияси 220 киловолтли «Лолазор-Хатлон» электр қуввати узатиш тармоғи қурилиши тӯғрисидаги келишувни имзолаган эди.\nУмумий маблағи 58,1 миллион Америка долларини ташкил этадиган ушбу лойиҳанинг амалга татбиқ этилиши 2007 йилнинг 17 сентябрида бошланди. 2009 йил, 17 март куни эса 220 киловолтли «Лолазор-Хатлон» электр қуввати узатиш тармоғи Тожикистон Республикаси Президенти Эмомали Раҳмон иштирокида кӯзланган муддатидан 6 ой илгари фойдаланишга топширилди.\n2006 йилнинг 16 сентябрида Тожикистон Республикаси Президенти Эмомали Раҳмон ва Хитой Халқ Республикаси Давлат кенгаши Бош вазири Вэн Жябао Варзоб ноҳияси Чорбоғ мавзесида 500 киловолтли «Жануб-Шимол» электр қуввати узатиш тармоғи қурилишини расмий равишда бошлаб беришди.\nУшбу юқори волтли электр қуввати узатиш тармоғи 281,3 миллион Америка доллари эвазига қурилиб, 2009 йилда тӯлиқ фойдаланишга топширилди. Лойиҳа доирасида Душанбе шаҳри ва Суғд вилоятининг Ғончи ноҳиясида электр қувватини трансформация қилиш ва тақсимлаш учун замонавий илғор ускуналар билан жиҳозланган 500 киловолтли иккита подстанция қурилди.\n2008 йилнинг декабр ойида «Барқи Тожик» ва «КЕС» (Ҳиндистон) компаниялари ӯртасида Тожикистондан Афғонистонга электр қуввати ӯтказиш 220 киловолтли тармоғини қуриш тӯғрисидаги келишув имзоланди.\nЛойиҳанинг амалга оширилиши 2010 йилда бошланди ва ӯша йилнинг декабр ойида 26 миллион Америка доллари эвазига 116 километр масофаликТожикистон қисми фойдаланишга топширилди. Ушбу лойиҳанинг Афғонистон қисми қурилиши 2012 йилда тугатилди ва мазкур электр қуввати узатиш тармоғи орқали ёз фаслида Тожикистондан Афғонистонга электр энергияси етказиб берилмоқда.\nБундан ташқари, CASA-1000 лойиҳасини амалга ошириш режалаштирилган, у Қирғизистон ва Тожикистондан Афғонистон ва Покистонга электр қуввати етказиб берадиган 500 киловолтли электр қуввати узатиш тармоғи қурилишини кӯзда тутади. Мазкур лойиҳанинг техник-иқтисодий илмий асоси айни пайтда тугатилиш арафасида бӯлиб, лойиҳанинг 2014 йилда амалга оширилиши кӯзда тутилган.\n2010 йилнинг 17 июнида «Барқи Тожик» ва Хитой Халқ Республикаси «ТВЕА» компанияси ӯртасида 220 киловолтли «Хӯжанд-Айний» электр қуввати узатиш тармоғи қурилиши тӯғрисида шартнома имзоланган эди ва лойиҳа участкасининг катта қисми абадий қорли бӯлган тоғлардан ӯтса-да, электр қуввати узатиш тармоғи 2011 йилнинг 26 сентябр куни, яъни муддатидан 5 ой илгари фойдаланишга топширилди. Зарафшон водийсининг ноҳиялари мамлакат ягона электр қуввати узатиш тизимига қӯшиб олинди ва бундан буён ушбу водий яшовчилари ватанимиз электр қуввати билан таъминланадилар.\n«Айний» подстанцияси ва 220 киловолтли «Хӯжанд-Айний» электр қуввати узатиш тармоғи қурилиб, 37 миллион Америка доллари эвазига замонавий ускуналар билан жиҳозланган.\nМарказий Осиё мамлакатлари минтақавий иқтисодий ҳамкорликлари доирасида ва Тожикистон Республикаси ҳамда Осиё Тараққиёт банки ӯртасидаги Грантли келишув асосида 2015 йилгача 122 миллион АҚШ доллари ҳажмида Тожикистон Республикаси энергетик системасини таъмирлаш минтақавий лойиҳа амалга оширилади.\n2012 йилда Тожикистон Республикаси Энергетика ва саноат вазирлиги ҳамда «ТВЕА» (ХХР) компанияси ӯртасидаги келишув асосида Душанбе шаҳрининг шимолий қисмида 100 мегаваттли «Душанбе-2» Иссиқлик ва электр энергияси узатувчи марказ (ИЭУМ) қурилиши бошланди. Ушбу иншоот қурилиши 2009 йилнинг 8 сентябр куни мамлакат Президенти Эмомали Раҳмон иштирокида бошлаб берилган эди.\nИЭУМ табиий захираларни алмашиш йӯли билан 405 миллион АҚШ доллари эвазига қурилади. ИЭУМнинг 50 мегаваттли биринчи корпуси 2014 йилнинг январ ойида ишга туширилган эди.\n2014 йилда унинг иккинчи корпуси топширилиши лозим ва унинг қуввати 100 мегаваттни ташкил этади. Давлат бошлиғи Эмомали Раҳмоннинг топшириғига биноан, келгусида яна иккита турбина ӯрнатиш орқали ИЭУМ қудратини 400 мегаваттга етказишга қарор қилинди.\n2010 йилда 17 миллион АҚШ доллари эвазига Тожикистонда биринчи гидроэлектр станцияси ҳисобланган «Варзоб-1» ГЭСини таъмирлаш ишлари бошланди. Ушбу лойиҳа 2012 йилда Ҳиндистон Ҳукумати томонидан грантли маблағлаштириш ёрдамида тӯлиқ амалга оширилди.\nДавлат бошлиғи Эмомали Раҳмоннинг топшириғи асосида сӯнгги йилларда Норак ГЭСи қайта реконструкция қилинмоқда.\nБиринчи навбатда 2009 йилнинг октябр ойида Украинанинг «Турбоатом» корхонаси билан Норак ГЭСининг 9 та агрегатини алмаштириш борасида келишув имзоланган эди. Ушбу келишувга кӯра, аллақачон 3 та агрегат алмаштирилди. Шуни ҳам қайд этиб ӯтиш лозимки, барча 9 та агрегат алмаштирилгандан сӯнг ҳар бир агрегатнинг қудрати 355 мегаватт, электр қуввати ишлаб чиқариш умумий ҳажми эса 3195 мегаваттга етади, яъни илгариги қудратидан 195 мегаватт кӯпроқ бӯлади.\n2011 йилда 220 киловолтли очиқ электр қуввати тақсимловчи ускунани қайта тиклаш бошланди ва 2012 йил охирида якунланди. Ушбу давр мобайнида илғор француз ускунаси 220 кВ. электр қуввати тақсимловчи янги замонавий жиҳозлар билан алмаштирилди ва унинг подстанцияси хавфсиз жойга кӯчирилди. Айни пайтда Норак ГЭСининг 500 кВ.ли электр қуввати тақсимловчи ускунасини алмаштириш ишлари давом этмоқда, у қарийб 5 гектар жойни эгалламоқда. Янги замонавий ускуналар хавфсизроқ, самарали ва ҳажмига кӯра кичикроқ бӯлиб, илгаригисидан 70 марта кам майдонни эгаллайди.\nТожикистоннинг биринчи ГЭСларидан бири ҳисобланган Қайроққум ГЭСи ҳам қайта тикланмоқда. Ушбу ГЭСнинг таъмирланишига Тожикистон Республикаси Ҳукумати ва Европа Иттифоқи ӯртасидаги шартномага кӯра, 40 миллион евро грант тариқасида ажратилган.\nШунингдек, Бойпази ГЭСи ҳам пойма-пой қайта тикланмоқда. 2009 йилда Осиё тараққиёт банкининг грант маблағлари ҳисобига 2 миллион АҚШ доллари ҳажмида генераторлар ишини текшириш бӯйича ускуналар алмаштирилди. 2013 йилда Осиё Тараққиёт Банкининг грант маблағлари ҳисобига 9 миллион АҚШ доллари ҳажмида иншоотнинг электр қуввати тақсимловчи ускунаси қисман янгиланди. Бойпази ГЭСининг тӯлиқ модернизацияланиши учун 30 миллион АҚШ доллари ажратилиши кӯзда тутилган.\nШунингдек, Вахш дарёсида жойлашган 240 мегаваттли Бош (Головной) ГЭСида ҳам бир қатор ишлар амалга оширилмоқда.\nТожикистон Республикаси Ҳукумати мамлакат Президенти Эмомали Раҳмон бошчилигида яратувчилик ва ободонлаштириш сиёсатини кенгайтириш даврида кичик гидроэлектр станциялари қуриш учун катта имкониятлар пайдо бӯлди.\nФақатгина 2011 йилда республикада 30 та 15 дан то 4300 киловаттлик, умумий ҳажми 7339 киловатт электр энергияси етказиб бериш қудратига эга бӯлган кичик ГЭСлар қурилиб, фойдаланишга топширилди.\nАйни пайтда мамлакат узоқ ноҳияларида 305 та кичик ГЭСлар ва 2432 та қуёш батареялари фаолият юритмоқда.\nБундан ташқари, айни пайтда 2009-2020 йилларга режалаштирилган кичик ГЭСлар қуриш Узоқ муддатли дастури амалга оширилмоқда, бунинг доирасида 189 та кичик ГЭСлар қурилиши кӯзда тутилган. Ушбу дастур доирасида аллақачон 73 та кичик ГЭСлар қурилиши тугатилди.\nБундан ташқари, маҳаллий тадбиркорлар ва якка ташаббускорлар томонидан бошқа кӯп сонли кичик гидроэлектр станциялари қурилмоқда, улар ушбу давлат дастурида ҳисобга олинмаган.\nФақатгина сӯнгги 7 йил ичида электр энергияси ишлаб чиқарувчи янги қудратли иншоотлар қурилиши, қайта тикланиши ва мавжудларини модернизациялаш учун, умуман, энергетика соҳасини ривожлантириш учун қарийб 12 миллиард сомоний ажратилган.\nАйни пайтда мамлакат энергетика соҳасида 6 миллиард сомонийлик 10 та инвестицион лойиҳа амалга оширилмоқда.\nЭнергетика соҳасидаги ушбу ютуқларга қарамасдан, мамлакат устувор тараққиётини келажакда Роғун ГЭСисиз тасаввур этиб бӯлмайди. Роғун ГЭСи бӯлмаса, яқин келажакда Норак ГЭСининг сув ҳавзаси балчиқ билан тӯлиб қолади ва Тожикистоннинг юраги ҳисобланган гидроэлектростанция ишдан чиқиши мумкин. Роғун ГЭСини Тожикистон учун тақдирсоз, деб ҳисоблаш учун шунинг ӯзи етарли. Айнан шунинг учун мамлакат Президенти Эмомали Раҳмон бир неча марта: «Роғун Норак ГЭСи ҳаётини яна 100 йилга узайтиради», деб таъкидлаган эди. 2007-2008 йилларда мамлакат Президенти Эмомали Раҳмон ташаббуси ва мустаҳкам иродаси ӯлароқ, ӯз кучимиз ва Тожикистон Республикаси Ҳукуматининг маблағлаштириши ҳисобидан Роғун ГЭСининг мавжуд объектларини қайта тиклаш ва қурилишни давом эттириш ҳамда иншоотни жиҳозлаш бӯйича тайёргарлик ишлари қайта бошланди. Аввалда ҳеч ким Тожикистоннинг бошқа имкониятлардан фойдаланиб, бундай улкан иншоотни қуриб битказа олишига ишонмасди.\nДарҳақиқат, қийин. Бироқ, куч-қудрат халқ қӯлида, у ажралмас, ҳамжиҳат ва аниқ бир мақсад сари интилувчидир. Шуниси қувонарлики, Тожикистон халқи Роғун ГЭСининг севимли Ватани бугуни ва келажак ҳаёти учун аҳамиятини жуда яхши тушунади. Айнан шунинг учун ҳам, мамлакат Президенти Эмомали Раҳмоннинг (2010 йил, 5 январ) мамлакат халқини Роғун ГЭСини қуришга ҳисса қӯшишларига даъвати ва қурилиш майдонини яратувчилик фронти, дея эълон қилганидан сӯнг қисқа муддатда қарийб 200 миллион АҚШ доллари йиғилди.Тожикистон ва Умумжаҳон банки ӯртасидаги шартномага биноан, айни пайтда Роғун ГЭСининг илгари қурилган объектларида фақат қайта тиклаш ишлари олиб борилмоқда.\nТожикистоннинг энергетика соҳасидаги сиёсати бутун минтақа манфаатларини кӯзлайди ва сӯнгги пайтда мустақил экспертлар ҳамда турли мамлакатлар, ташкилотлар юқори мансабли вакилларининг кенг қӯллаб-қувватлашларига эришмоқда. Аниқ ва шак-шубҳасиз далиллар билан мустаҳкамланган қӯллаб-қувватлаш сӯзлари БМТ, бир қатор ташкилотлар, АҚШ, ГФР ва бошқа мамлакатларда янграмоқда.\nГидроэнергетик захиралардан самарали фойдаланишни бутун жаҳонга тарғиб қилиш, «яшил энергетика»га ёки «яшил иқтисодиёт»га ӯтиш, иқлимнинг глобал исиб кетишидан ҳимоялаш ва Мингйиллик Тараққиёт Мақсадлари (МТМ)ни амалга ошириш йӯлида Тожикистон тоза ичимлик сувидан умумжаҳон фойдаланиш ва «яшил энергетика»ни ташвиқ қилишда жаҳон авангарди сифатида эътироф этилди.\nБугун: 13-08-2020 10:25:28


Шотландия полицияси саноати тараққий этган 8 давлат раҳбарларининг саммити давомида намойишлар ўтказишга рухсат берилишини билдирди.\n26 январ 2021, Тошкент вақти: 15:15\nСешанба куни саммит ўтказиладиган ҳудуд яқинида намойишчилар билан полиция ходимлари ўртасида қаттиқ тўқнашув рўй берган эди. Шундан сўнг полиция намойиш ташкилотчилари билан учрашиб¸ намойишлар ўтказишга рухсат бериш тўғрисида қарор қабул қилган. Намойишда 5000 одам қатнашиши тахмин қилинмоқда.\nСаккизлик гуруҳининг норасмий учрашувлари бугун ўтказилади. Асосий саммит пайшанба ва жума кунлари бўлиб ўтади.


СОЛИҚҚА ОИД ТАРТИБ-ТАОМИЛЛАР ТАРҒИБОТИ\nСамарқанд туманида вилоят Давлат солиқ бошқармаси томонидан ҳудуддаги кичик бизнес ва хусусий тадбиркорлик субъектлари вакиллари билан учрашув ўтказилди.\nТуман солиқ инспекцияси, тижорат банклари мутасаддилари иштирок этган тадбирда кейинги йилларда юртимизда хўжалик юритувчи субъектлар солиқ юкини камайтириш, ишлаб чиқаришни модернизациялаш, техник ва технологик жиҳатдан қайта жиҳозлашни рағбатлантириш масаласига алоҳида эътибор қаратилаётгани таъкидланди.\nУчрашувда солиқ қонунчилигига киритилган ўзгартиш ва қўшимчалар, шунингдек, айни пайтда Олий Мажлис Қонунчилик палатасида кўриб чиқилаётган янги қонунлар мазмун-моҳияти ҳамда аҳамияти тўғрисида аниқ мисолларда сўз юритилди.\n— Мулоқот давомида тадбиркорлик субъектлари дуч келаётган муаммоли масалалар муҳокама қилиниб, тегишли тушунтиришлар берилди, — дейди туман Давлат солиқ инспекцияси бошлиғи Жамшид Хўжаназаров. — Шунингдек, айрим масалалар юзасидан зарур чора-тадбирлар белгилаб олинди.\nТадбирда иштирокчиларни қизиқтирган саволларга мутахассислар томонидан батафсил жавоб қайтарилди.


Ҳаёт синовлардан иборат. Ҳаммамиз синовларни бошдан кечирган, кечираётган инсонлармиз. Лекин шундай синовлар борки, улардан асрашини сўраймиз. Халқимизда бир гап бор: “Отамлатсанг отамлатгин, бўтамлатмагин”.\nТошкентдаги гематология шифохонасида даволанаётган болалар ва оналар шундай синовни бошдан кечиришмоқда.\nЎғлим катта бўлса футболчи бўлмоқчи\nХоразмлик 9 ёшли Шоҳрўз Аркабаевга бундан бир йил аввал оққон ташхиси қўйилган. Айни югуриб юрадиган ёшдаги болакай касаллик сабаб ҳали ҳам мактаб остонасига қадам қўймади.\n“Ўзим ёлғизман, ўғлим ҳам ёлғизгина фарзандим, ягона суянчим. Шифокорларнинг айтишича, агар яхши қарасак, тузалиб кетиши мумкин экан. Бир марта даволанишимизга 45 млн кетяпти. Ҳозирда молиявий аҳволимиз яхши эмас. Ўғлим улғайиб футболчи бўлмоқчи, ниятларига етсин, илоҳим”, – дейди онаси Дилрабо Аҳмедова.\nШоҳрўзбек Аркабаевга оид маълумотлар:\nАгробанк: 8600 0423 6519 7945 онаси Аҳмедова Дилрабо номида\nАгробанк: 8600 0423 4987 7067 отаси Аҳмедов Руслан номида\nСбербанк: 5469 5500 6115 6862 Ўразметов Умарбек номида\nВиза карта: 4790 9122 1067 1147 Аҳмедова Дилором номида\nТелефон: +998941171990 (онаси)\nЎғлимнинг ҳамма қатори яшаб қолиши учун ёрдам беринг\nЖавоҳир 2020 йилнинг ёзида тишини олдиради ва қон тўхтамай Бухородаги гематология шифохонасига олиб борилади. У ерда қўйилган оққон ташхиси билан даволаняпти.\nОнаси Умиданинг айтишича, бир маротаба даволанишга 35–40 млн атрофида пул керак бўляпти.\n“Фарзандим шифокор бўлишни истайди, ўзим ҳам болам тузалиб, келажакда муҳтожларга ёрдам берадиган инсон бўлишини жуда хоҳлайман”, – дейди у.\nЖавоҳир Фозиловга оид маълумотлар:\nАгробанк: 8600 0424 7739 7052 онаси Умида Узоқова номида\nСбербанк: 5469 3800 7855 4523 отаси Фозил Рустамов номида\nВиза: 4108 5901 9612 2868 онаси Умида Узоқова номида\nТелефон: +998914444600 онаси\nАюбхон улғайса автосалон очишни ният қилган\n“Қўқон шаҳридан келдик. 2020 йилнинг июн ойларида шу касалликка чалиниб қолди. Бу ерга келганимизда аҳволи жуда оғир эди. Катта бўлса шу касалхонадаги беморларга ёрдам бермоқчи”, – дейди онаси Мукаррам Маъмурова.\nАюбхон улғайса автосалон директори бўлмоқчи. Аммо ота-онасининг ёлғиз фарзанди бўлган болакай тузалмагунча мактабга чиқолмайди.\nАюбхон Мақсудовга оид маълумотлар:\nАгробанк: 8600 0417 3081 6924 отаси Маъмуров Маликжон номида\nСбербанк: 4817 7602 9742 0139 қариндоши Умаров Хуршид номида\nВиза: 4187 8000 0039 8669 отаси Маъмуров Маликжон номида\nТелефон: +998905893797 отаси\nУч фарзандим учун яшасам дейман...\n3 фарзанднинг онаси Фотима Эшматованинг ўзи бу машъум касалликни бошдан кечирмоқда. 33 ёшли аёл шу сабаб кўп умрини фарзандларидан олисда, шифохоналарда ўтказмоқда. Шифокорларнинг айтишича, унинг тузалишига оз қолган. Фақат яхши даволаниши керак.\n“Шу болаларим учун яшашни хоҳлайман. Яхши инсонлардан ёрдам сўрайман. Бошқа гапиролмайман”, – дея йиғлайди аёл.\nФотима Эшматовага оид маълумотлар:\nАгробанк: 8600 0423 3383 2268 отаси Эшматов Ғофуржон номида\nСбербанк: 5469 6000 2595 9545 қариндоши Илҳомжон Жўраев номида\nВиза: 4278 3100 2024 6914 отаси Эшматов Ғофуржон номида\nТелефон: +998944432288 отаси\nАзизлар! Биз кўпчиликмиз. Оз-оздан қилган эҳсонимиз ҳам муҳтожлар мушкулини осон қилади, дилларини яйратади. Ўзимиз эса охиратга захира қиламиз.


УЛАР ЛОҚАЙДЛИК ҚУРБОНЛАРИ... » Иштихон овози газетаси\n15 майдан 16 майга ўтар кечаси, тонг яқин. Хонадонларда осойишталик ҳукмрон. Ота-оналар, фарзандлар, бобо ва бувижонлар ором оғушида. Ҳамманинг эртанги кундан кўнгли тўқ, ҳар қандай хавотирдан ҳоли, тонг отганда сабоҳнинг сўлим ҳавосидан баҳраманд бўлиб кўз очишларига ишонган ҳолда ҳузурланиб ухлашаётир. Аммо... Аммо, тарихи олисларга туташ Чимқўрғон адирларидаги бир хонадон аҳлига бу ором насиб этмади. Чексиз умид, орзу ҳаваслар билан бунёд этилган бир оиладаги беш нафар инсон шу кунги тонгнинг бетакрор гўзалликларидан бебаҳра бўлди. Ҳар куни завқланиб кузатадиган, қизғалдоқларга бурканган қирлар нашидасини сурмади... Ўзининг инсонийлик қиёфасини йўқотган жиноятчилар бу хонадонда яшовчи беш нафар инсоннинг умрига зомин бўлдилар.\nКун чошгоҳга етмай эса ҳудудда ушбу мудҳиш ҳодиса ҳақида турли "миш-миш"лар тарқалди. Одатдагидек, ҳақиқий ҳолатни кўрган ёки кўрмаганига қарамай одамлар бу воқеа ҳақида ўз тахминларини тўқиб-бича бошладилар. Кимдир қотилларни ваҳшийликда айблади, бошқа биров эса жиноятнинг сабабларини марҳумлар ва номаълум қотиллар ўртасидаги қандайдир муносабатларга боғлашга уринди.\nЛекин бу ҳақда сўзлаган-у эшитган борки, фақат битта гапни бир хилда қайта-қайта такрор этди: "Ахир, фарзандларнинг гуноҳи нима эди?! Нега уларни ҳам ўлдиришди? Агар аламлари бўлса, оиланинг катталаридан олишса бўлмасмиди?!"\nМинг афсуски, ҳақиқат аччиқ, ҳақиқатнинг тиғи оғир! Шу куни тунда туманимизнинг Чимқўрғон МФЙ,Юқори Чимқўрғон қишлоғида яшовчи 1969 йилда туғилган Абдурашид Холбоев хонадонида мудҳиш қотиллик юз берди. Бунинг оқибатида хонадон соҳиби, унинг турмуш ўртоғи 1974 йилда туғилган Зуҳра Холбоева, ўғиллари 1998 йилда туғилган Жаҳонгир Исломов, 2002 йилда туғилган Аббосбек Исломов ва 2006 йилда туғилган Озод Исломовлар оламдан кўз юмганлиги, уларнинг абгор ҳолдаги жасадлари қўшни Қўшработ тумани, Дўстлик маҳалласи, Боқичиғатой қишлоғидаги "Олтин-мерос" фермер хўжалиги ер майдонида марҳумларнинг оиласига тегишли бўлган "Дамас" русумли автомашинада қолдирилганлиги рост эди.\nТезкор хабар етиб келганиданоқ воқеа жойига зудлик билан Бош прокурорнинг биринчи ўринбосари, Бош прокуратура ўта оғир жиноятларни тергов қилиш бошқармаси бошлиғи, вилоят прокурори, вилоят ички ишлар бошқармаси бошлиғи ҳамда тезкор-тергов гуруҳи аъзолари чиқдилар. Мазкур ҳолат юзасидан шу куннинг ўзида Иштихон туман прокуратураси томонидан Ўзбекистон Республикаси Жиноят кодексининг 97-моддаси 2-қисми "а" банди билан жиноят иши қўзғатилди.\nОлиб борилган тезкор-тергов ҳаракатлари натижасида тўрт кун ичида жиноят кимлар томонидан содир этилганлиги аниқланди, гумонланувчилар қўлга олинди, қотиллик бўйича далилий ашёлар топилди. Мудҳиш ҳодисанинг сабаблари эса одамлар таҳлика билан шов-шув кўтарганидан бироз бошқача, ҳатто жуда жўн, яъни ўзганинг моддий бойлигини эгаллаш эканлиги эса бу ҳақда ўқиган, эшитган ҳар бир замондошимиз қалбидаги жиноятчиларга нисбатан бўлган нафратини янада оширди.\nШу муносабат билан вилоят ҳокими Э.Турдимовнинг тегишли идоралар раҳбарлари ҳамроҳлигида туманимизга ташриф буюриб, фаоллар ҳамда Чимқўрғон қишлоғи аҳли билан юзма-юз учрашиши воқеага янада аниқлик киритди.\nАслида ҳеч бир жиноят режаси бир ёки бир неча лаҳзада пишиб етилмайди. Ўзаро тил бириктириш, керакли манзилни кузатиш, зарур ашёларни ҳозирлаш, қулай фурсатни кутиш... Энг муҳими, бу манфур мақсадни амалга ошириш учун руҳан тайёр бўлиш учун албатта, маълум бир вақт керак. Ана шу вақт ичида гумонланувчиларнинг ҳар бири ўз оиласи, ота-онаси бағрида, яқинлари билан мулоқотда, ҳатто таниш-билиш-у дўст-биродарлари билан муносабатда бўлгани табиий. Ажабо, юракларда пишиб етилаётган жирканч иллатнинг илк нишоналари наҳотки бир бор бўлса-да юз кўрсатмаган бўлса?\nБунга ишониш қийин, жуда қийин! Фақат бунга етарлича эътибор берилмаган. Ҳолбуки, ҳар қандай шароитда бизни эшитадиганлар бор. Ҳар бир қишлоқда "Жамоатчилик назорати маскани", "Профилактика нозири уйи", навбатчилар рўйхати, маҳалла фуқаролар йиғинлари қошида у-бу йўналишлар бўйича қатор кенгашлар, фаоллар рўйхати, расмиятчилик учун ўтказиладиган тадбирлар, маънавий-маърифий тарғиботлар... Эҳ-ҳе, қоғозларда ҳаммаси жойида, ҳаммаси рисоладагидек! Афсуски, бу ҳушёрлик, истиқбол режалари, эътибор ҳамма-ҳаммаси бир вақтлардагидек ҳанузгача фақат қоғозларда ҳисобот учун "яшамоқда". Демак, ҳануз лоқайдлик, ўзибўларчилик, ҳайбаракаллачиликдек одатий "анъаналар" гирдобидамиз!\nАгар шундай бўлмаганида, оилавий ажримлар, маст ҳолатда ҳуқуқбузарликлар содир этиш, жиноятга мойиллик, "эҳтиётсизлик оқибатида тан жароҳати етказиш" ва ниҳоят бутун мамлакатнинг эътиборига тушадиган даражадаги шавфатсиз қотиллик юз бермас эди! Агар гумонланувчиларнинг ота-онаси, дўсту-биродари, ҳамюрт қадрдонлари улар қалбига маърифат нурини илинганларида бугун бу навқирон инсонлар бир лаҳзалик нафс балоси гирдобига тушиб тўғри йўлдан адашмас эдилар.\nҲақиқат аччиқ, аммо, у - ҳақиқат! Юз берган мудҳиш ҳодиса ҳар биримизга ўн, юз бора сабоқ бўлса арзигуликдир. Лоақал энди кўзни каттароқ очиш фурсати етди назаримизда. Зеро, ҳаётда йўл қўйилган ҳар қандай яхши ишнинг мукофоти ўзимизга бўлгани каби, хатоларнинг изтироби ҳам ўз бошимизга ёғилиши ҳақиқат. Ер юзида инсон мўътабар этиб яратилди, унга бошқа ҳеч бир жонзотга раво кўрилмаган ақлу-заковат берилди. Бу фақат яхшилик, яратиш, бунёд этиш учун эди аслида. Бу ҳақда Қуроъони Каримда шундай сатрлар битилган: "Аллоҳ таоло Одамни Ўзининг ер юзидаги ўринбосари - халифаси бўлишини ирода этган экан, демак, инсонга улкан ишонч билдирилган, улуғ Аллоҳнинг халифаси бўлишдек олий мақомга лойиқ кўрилган. Бундай марҳаматнинг ўзига яраша масъулияти ҳам бор. Инсон шуни англаган ҳолда, уни халифа қилиб қўйган зотнинг ишончини оқламоғи, яратган зот муносиб кўрган олий мақомга доғ туширмасликка ҳаракат қилмоғи керак". Ва яна: "Шу билан Одамнинг фаришталардан устунлик тарафи намоён бўлди. У ҳам бўлса - ИЛМ-МАЪРИФАТ. Инсон ер юзида фасод қилиши, қон тўкиши ҳам мумкин, неъмати илоҳий бўлмиш илмни ўз ўрнида ишлатиб, фаришталардан устун бўлиши ҳам мумкин".\nКелинг, дунёга очиқ кўз, ёруғ юз билан қарамоқ учун аввало, ўзимизни ислоҳ қилайлик. Ўзимизни ислоҳ этмас эканмиз, ғойибдан шараф кутиб бўлмайди!\nМуқаддам ҲАЙИТОВА, журналист.